ManPag.es - TXT2TAGS\ndebian-wheezy ubuntu1104 ubuntu1110 ubuntu1204 ubuntu1210 ubuntu1304 -------- debian-jessie debian-stretch debian-unstable debian-buster ubuntu1310 ubuntu1404 ubuntu1410 ubuntu1504 ubuntu1510 ubuntu1604 ubuntu1610 ubuntu1704 ubuntu1710 ubuntu1804 ubuntu1810 ubuntu1904 ubuntu1910 ======== centos4 centos5 centos6 centos7 centos8 debian-etch debian-lenny debian-squeeze f14 f15 f16 f17 f18 f19 f20 f21 f22 f23 f24 f25 f26 f27 f28 f29 f30 f31 f32 f33 f34 leap421 MDV20091 MDV20100 MDV20101 MGA1 MGA2 MGA3 MGA4 MGA5 MGA6 MGA7 RHEL4 RHEL5 RHEL6 RHEL7 slack122 slack130 slack131 slack1337 slack140 slack141 slack142 SLES9 SLES10 SLES11 SUSE114 SUSE121 SUSE122 SUSE123 SUSE131 SUSE132 ubuntu904 ubuntu910 ubuntu1004 ubuntu1010 ubuntu2004 ubuntu2010 ubuntu2104 ubuntu2110 YDL60 YDL61 YDL62\ntxt2tags − testu formateatze eta bihurtze tresna\ntxt2tags [aukerak] [FITXATEGIA...]\ntxt2tags markatze minimoa duen testu fitxategi bat irakurri eta ondoko helburuetara bihurtzen du: ASCII Art, AsciiDoc, Creole, DocBook, DokuWiki, Eskuliburu Orria (man), Google Code Wiki, HTML, LaTeX, Lout, MagicPoint, MoinMoin, PageMaker, PmWiki, SGML, Testu Soila, Wikipedia eta XHTML.\nEskuliburu orri hau txt2tags−ek sortua da testu fitxategi soil batetik. Testu fitxategi bera HTML−ra bihurtu da eskuliburuaren sareko bertsiorako.\nIturburu BAT, helburu ASKO − http://txt2tags.org\nGoiburukoak Iturburu fitxategiaren lehenbizko 3 lerroak\nIzenburua = hitzak =\nZenbakitutako izenburua + hitzak +\nIruzkina % iruzkinak\nLerro bereizlea -----------------------...\nLerro lodia =======================...\nEstekak [etiketa url]\nTarte bakarrekoa ‘‘hitzak‘‘\nTestu gordina ""hitzak""\nZerrenda - hitzak\nZenbakitutako zerrenda + hitzak\nDefinizioen zerrenda : hitzak\nTaula | gelaxka1 | gelaxka2 | gelaxka3...\nHitzez hitzeko lerroa ‘‘‘ hitzak\nLerro gordina """ hitzak\nEtiketatutako lerroa ’’’ hitzak\nHitzez hitzeko area ‘‘‘\nArea gordina """\nArea etiketatua ’’’\nASCII Art apainketarako erabiliko diren karaktereak definitzeko PATROIA ezarri, ondoko ordenean: Erpina, ertza, aldea, barra1, barra2, maila2, maila3, maila4, maila5. Defektuzko patroia +−|−==−^" da. Aukera hau ASCII Art helbururako erabiltzeen da bakarrik.\nKonfigurazioa kanpoko FITXATEGIA fitxategitik irakurri. Konfigurazioak %!gakoa:balioa formatua izan behar du. EZARPENAK atala ikusi xehetasunentzako.\nCSS−rekin jatorrak diren etiketak txertatu. HTML eta XHTML helburuen kodea CSS fitxategiekin erabiltzeko hobetzen du. Etiketen atributuak kentzen dira, aurkezpen etiketak sahiesten dira, goiburukoak H1, H2 eta H3 etiketekin egiten dira, eta DIV berriak sortzen dira: #header, #body, .toc.\nCSS fitxategiaren edukiak HTML/XHTML goiburuetan txertatu. −−style erabili CSS fitxategia zehazteko.\nTopatutako konfigurazio guztia inprimatu eta irten.\nDokumentuaren iturburua inprimatu, barneratzeko (%!include) guztiak txertatuta.\nIturburu fitxategian erabiltzen den karaktere kodeketa KODEKETA−ra ezarri. Adibidez UTF−8 edo iso−8859−1.\nTk Interfaze Grafikoa abiatu.\nLaguntza mezua inprimatu eta irten.\nGoiburukoa eta oinaren informazioa helburutik kendu. Edukia (gorputza) bakarrik ikusiko da.\nGoiburukoa eta oinaren informazioa helburuan erakutsi. Defektuz gaituta.\nIrteeraren altuera ZENB zutabeetan finkatu. Aukera hau ASCII ART helburuarekin bakarrik erabiltzen da, −−slides baita erabiltzen bada.\nFITX zehaztu sarrera fitxategi bezela, iturburu dokumentua. ’−’ erabili iiturburuak STDIN−etik irakurtzeko.\nEpostak spam robotengandik ezkutatu. @ eta puntuak kentzen ditu. foo AT bar DOT com helbidea <foo (a) bar com> bihurtzen du.\nGaitu izenburuen zenbakitze automatikoa. Aurrizki moduan 1, 1.1, 1.1.1, ... erabiliko dira.\n−−dump−config aukera ezgaitzen du.\n−−dump−source aukera ezgaitzen du.\nKodeketaren ezarpena garbitu.\nIzenburuen zenbakitze automatikoa ezgaitu.\nAurreko infile guztiak kendu.\n−−targets aukera ezgaitzen du.\nEpostaz izkutatzea ezgaitu.\nAurreko outfile guztiak kendu.\nMezuak erakutsi, −−quiet aukera ezgaituz.\nEz irakurri ~/.txt2tagsrc erabiltzailearen konfigurazio fitxategia.\nEstilo ezarpenak garbitu.\nHelburuan Edukien Taula kendu.\n−−toc−only aukera ezgaitzen du.\nFITX zehaztu irteera fitxategiaren izen bezala. ’−’ erabili helbura STDOUT−era bidaltzeko.\nModu geldia. Irteera mezurik ez, erroreak ezik.\nErabiltzailearen ~/.txt2tagsrc konfigurazio fitxategia irakurri. Defektuz gaituta.\nIrteera aurkezpen diapositiba bezala formateatu. Aukera hau ASCII Art helburuarekin bakarrik erabiltzen da.\nFITX erabili dokumentuaren estilo moduan. HTML/XHTML dokumentuen CSS fitxategiak edo LaTeX paketeak definitzeko erabilia. Aukera hau askotan erabili daiteke fitxategi bat baino gehiago sartzeko.\nHelburuko dokumentuaren mota MOTA−ra ezarri. Gehien erabilitako helburuak: html, xhtml, tex, man, txt. −−targtets aukera erabili eskuragarri dauden helburu guztiak ikusteko.\nEskuragarri dauden helburu guztiak erakutsi eta irten.\nEdukien Taula (TOC) automatiko gehitu helburu dokumentura, Goiburukoa eta Gorputzaren artean. TOC−aren kokapena %%TOC makroarekin zehaztu dezakezu.\nEdukien Taularen maila (sakonera) maximoa ZENB−en ezarri. ZENB baino sakonago dauden izenburuak ez dira Edukin Taulan sartuko.\nDokumentuaren Edukien Taula inprimatu eta irten.\nBihurketaren bitartean mezu informatiboak inprimatu. Aukera hau behin baino gehiago erabili daiteke jasotako mezu kopurua handitzeko.\nProgramaren bertsioa inprimatu eta irten.\nIrteeraren zabalera ZENB zutabeetan finkatu. Aukera hau ASCII Art helburuarekin bakarrik erabiltzen da.\nIturburu fitxategiak gehienetan .t2t luzapenarekin identifikatzen dira (nirefitx.t2t adibidez). Zure iturburuak hiru area eduki ditzake:\nFitxategiaren lehenbiziko hiru lerroak. Zuriz hutsi behar ez badituzu. Dokumentuaren izenburu, egile, bertsio eta datarentzako erabilita.\nGoiburukoaren ondoren hasten da (4. edo 2. lerroa) eta Gorputza hasten denean bukatzen da. Konfiguraziorako erabiltzen da, %!gakoa: balioa formatuan.\nGoiburukoaren ondoren, baliozko lehenbiziko lerroan hasten da (iruzkin edo ezarpena ez dena) eta dokumentu bukaerarekin amaitzen da. Dokumentuaren edukientzakoe erabiltzen da.\nEzarpenek, aukeren antzera, txt2tags pertsonalizatzea ahalbidetzen dute. Hiru lekutan erabil daitezke: iturburu dokumentuaren Ezarpenak arean, ~/.txt2tagsrc fitxategian, −−config−−file aukerarekin zehaztutako kanpoko fitxategi batean.\nHelburu formatua ezartzen du, −−target−ekin bezala. Adibidez:\nHelburu bakoitzerako aukera lehenetsiak zehazten ditu. Komando lerroko aukerak erabili behar dituzu. Adibidez:\nKanpoko fitxategi batetik unekoan ezarpenak txertatzen du, −−config−file−k bezala. Adibidez:\nDokumentuan erabiltzeko estilo fitxategia ezartzen du, −−style−k bezala. Adibidez:\nDokumentuko karaktere kodeketa adierazteko, −−encoding−ek bezala. Adibidez:\nIturburu dokumentuko Gorputza aldatzeko erabiltzen den bilatu/ordeztu iragazkia, txt2tags−ek inolako analisia egin BAINO LEHEN. Bilaketak Python−eko adierazpen erregularrak erabiltzen ditu. Adibidez:\n%!preproc: "JJS" "John J. Smith"\nSortutako dokumentua aldatzeko erabiltzen den irteerako bilatu/ordeztu iragazkia, txt2tags−eko prozesu osoaren ONDOREN. Bilaketak Python−eko adierazpen erregularrak erabiltzen ditu. Adibidez:\n%!postproc(html): "<B>" "<STRONG>"\nKomandoek bihurketa garaian atazak burutzen dituzte. Iturburu dokumentuaren Gorputzean jarri behar dira.\nKanpoko CSV fitxategi bat txertatzen du taula moduan.\nDokumentuan txt2tags fitxategi bat txertatzen du.\nDokumentuan testu fitxategi bat txertatzen du (hitzez hitz).\nDokumentuan dagoeneko etiketatutako fitxategia txertatzen du.\nMakroak zure dokumentuan eduki dinamikoa sartzeko lasterbide baliagarriak dira. Ituruburuko Gorputzean jarri behar dira. %%toc ezik, makro guztiak %Y eta %f bezalako parametro bereziekin pertsonalizatu daitezke. Begiratu txt2tags−en Erabiltzaile Gida xehetasunetarako.\nUneko data txertatzen du. Defektuzko formatua %%date(%Y%m%d) da, UUUUHHEE ematen duena.\nIturburu fitxategiaren bidea txertatzeko. Defektuzko formatua %%infile(%f) da. Dokumentuaren oinean [[Ikusi %%infile iturburua]] bezalako estekak jartzeko erabilgarria.\nIturburu fitxategiaren aldaketa data txertatzeko. Defektuzko formatua %%mtime(%Y%m%d) da, UUUUHHEE ematen duena.\nIrteerako fitxategiaren bidea txertatzeko. Defektuzko formatua %%outfile(%f) da. "Hau manpage−eu.man fitxategia da" bezalako aipamenentzako erabilgarria.\nEdukien Taula non agertu behar den zehazten du. Behin baino gehiagotan adieraz dezakezu. Ohartu −−toc aukera erabili beharko duzula baita ere.\ntxt2tags −t html fitx.t2t\nHTMLra bihurtu, fitx.html−n gordez.\ntxt2tags −t html −o − fitx.t2t\nHTMLra bihurtu, emaitzak STDOUT−era bidaliz.\ntxt2tags −t html −−toc fitx.t2t\nHTMLra bihurtu, Edukien Taula automatikoarekin.\ntxt2tags −t html −−toc −−toc−level 2 −n fitx.t2t\nHTMLra bihurtu, bi mailatako Edukien Taularekin eta zenbakitutako izenburuekin.\ntxt2tags −−toc−only fitx.t2t\nEdukien Taula erakutsi bakarrik, bihurketarik egin gabe.\ntxt2tags −t html −−css−sugar −−style oinarrizkoa.css −−style ui.css\nHTMLra bihurtu, sortutako kodea CSSrekin erabiltzeko prestatuz, eta kanpoko bi CSS fitxategi erabiliz.\ntxt2tags −t art −−slides −−width 80 −−height 25 −o − file.t2t | more\nSortu ASCII Art aurkezpen diapositibak, 80x25−eko terminal/leihoan ikusteko prest.\n(echo ; echo "**bold**") | txt2tags −t html −H −\nLerro bakarreko dei lagungarria STDIN erabiliz froga azkarrak egiteko.\ntxt2tags −t html −o − file.t2t | tidy > file.html\nEmaitzak STDOUTera bidali eta ondoren kanpoko programa baten bidez txukundu fitxategian gorde baino lehen.\nErabiltzailearen defektuzko konfigurazio fitxategia.\nNull ez bada, erabiltzailearen defektuzko konfigurazio fitxategiaren bide osoa adierazten du.\nAurelio Jargas <verde AT aurelio DOT net>\nEskuliburu orriaren euskara itzulpena Ales Zabala Alava−k (Shagi) <shagi@gisa−elkartea.org> egin du.\nCopyright (C) 2001−2010 Aurelio Jargas, GNU GPL v2


Harrotasuna ez dagoela salgai aldarrikatu dute ehunka herritarrek : Irutxuloko Hitza\nLGTBI eskubideen aldeko manifestazioa Sarriegi plazara sartzen. (Argazkia: Irati Salsamendi)\nBulebarretik abiatu da LGTBI Komunitatearen Nazioarteko Egunaren harira antolatu duten manifestazioa. Harrotasuna ez dago salgai; Donostia ere ez lelopean Erdialdeko eta Parte Zaharreko kaleak hartu dituzte ehunka herritarrek. Bandera koloredun erraldoi batek gidatu du manifestazioa, eta LGTBI komunitatearen ikur ugari egon dira ikusgai mobilizazio osoan zehar. Donostiako TransMariBollo Koordinadoraren ekimenez mobilizatu dira herritarrak, eta Emakumeen Etxeko batukadak girotu du ibilbide osoa.\nZuloaga plazan amaitu dute protesta, eta han irakurri dute manifestua. Gogor salatu dute sistema neoliberalaren ordezkariek LGTBI eta borroka feminista asimilatzen ari direla, eta harrotasuna ez dagoela salgai. Horren aurrean, “puten, migratzaileen, presoen, yonkien, etxeko eta zaintzetako langileen, barne-langileen, paperik gabekoen, langabetuen eta arrazializatuen arteko borroka intersekzionalera” deitu dituzte herritarrak.\nIRUTXULOKO HITZAk irudi bilduma batean bildu ditu manifestazioko hainbat une.\nHona hemen Donostiako TransMariBollo Koordinadoraren testu osoa:\nGaur, ekainak 28, zisheteronormatik kanpo geratzen garenon eguna da, memoria eta ikusgarritasuna aldarrikatzen jarraituko dugula oihukatzeko.\nNahiz eta instituzioek egun hau bere egin, ez dugu ahaztu behar instituzio eta hauen indar errepresiboen aurkako borroka historiko batetik datorrela. 1969ko ekainaren 28an, New Yorkeko Stonewall tabernan trans, bollera, puta, marika, yonki eta drag queen arrazializatuek gizarte txuri burgesak bortizki suntsitu nahi zituen bizitzen aldeko borroka hasi zuten. 10 urte beranduago Oreretan poliziak Francis trabestia tiroka erail zuen, Euskal Herriko kolektibo trans marika-bollo-en haserrea eta borroka piztuz.\n50 urtez egindako borrokak aldatu du egoera, “ley de peligrosidad” deiturikoaren ezabaketa, kolektiboaren despatologizazioa. Ibilbide luzea dugun arren borrokan jarraitu beharra dugu, sistema heterosexualak boterean jarraitzen duelako, gogoan ditugu hetero-arauak eraildakoak: Ekai, Moio, Getxoko 13 urteko gaztea.\nMemoria bizirik mantenduz jarraitu behar dugu, erasoak ez direlako amaitzen: kolektiboko kideek kaleetan jasotako biolentzia zuzena, Skolae bezalako programekiko barrerak edo Arabako apezpikuaren deklarazio tamalgarriak. Badaude arrazoiak borrokan jarraitzeko.\nMunduko potentzia ekonomiko garrantzitsuenak abuztuan Miarritzen elkartuko dira G7a deituriko gailurrean. Horrek badakigu zein ondorio ekarriko dituen: Estatuen politika sozialen ahultzea, lurraren ustiaketa eta kalte ekologiko itzela, beti kapitalaren mesedetan. Argi ikusten dira ondorioak Donostian bertan, auzoak herritarrei kendu turistei oparitzeko, turismo burges hori sustatzen duten enpresen mesedetan, hotel gay-ak eraiki gizon txuri homosexualak haien dirua xahutzeko, Moraza kalean 45 migrante jipoika desalojatzen diren bitartean.\nBizimodu tradizionala eta gizarte kohesioa apurtu, indibiduo globalizatuak eratzeko ahaleginetan. Herriko dendak hustu Amazonen paketeak jasotzeko, koadrilla Facebookeko lagunekin ordezkatu, harreman sexualak Grinderretik gestionatu, eta edozer behar izanez gero edozein momentutan: GLOVO.\nErregimen neoliberalak ez du bakarrik gure bizitza prekarizatzen, hori egiteaz gain bere praktikak estali nahi ditu zuzentasun politikodun mozorro bat jantziz.\nZUEN MOREA EZ DA FEMINISTA ETA ZUEN ORTZADARRAK EZ DIGU BALIO!\nArgi dagoelako zein den botereak inposatu nahi duen eredu feminista, emakume txuriak historikoki gizon txurienk egin duten lana hartu eta etxeko eta zaintza lanak esternalizatu eta pribatizatzea. Emakume txuriak dirua irabazi eta gastatzeko askatasuna izatea, gure zaintza lanak egiten dituzten langile migranteen kontura, gizon txurien pribilegioen inongo urraketarik gabe.\nSoldatapeko lana lortu, ezkondu, haurrak izan, bikotekidearekin hipotekatu, denak berdin jarraitzeko, eta berdin die, bi aita, bi ama, bi kide ez binarie, harreman askedunak edo ez, erregimen heterosexuala errespetatzea da kontua.\nBaina badakigu Eurozonako gizarteetan eskeintzen zaigun, onarpen politikoki zuzena praktikatzen duten berberek munduko beste zonalde batzuetan dauden erregimen LGTBI+foboak sostengatzen dituztela.\nKolektibo LGTBI+-a ez da hemendik kanpo kokatzen, berdina erreproduzitzen jarraitzen dugu. Gure burua objektu bihurtzen dugu. Pertsonak merkantzia bailiran hautematen ditugunez, ingurukoak kontsumitzen ditugu gure nahi eta interes indibidualisten arabera. Ez badigute ezertarako balio ez dugu inolako interesik erakusten haiekin harremantzeko. HOMO-NORMA existitzen da. Homo normak kanpoan uzten dituen gorputzak existitzen direlako. Bertan kokatzen dira gorputz arrazializatu, ez funtzional, mentalki anitz, lodi, bollera marimutil, plumadun marika ez muskulatu eta pobreak.\nGuzti honen aurrean, bollera, trans eta marikek sistemaren aurkako borrokara deitzen dugu! Puten, migranteen, presoen, yonkien, etxeko eta zaintzetako langileen, internen, paperik gabekoen, langabetuen eta arrazializatuen arteko borroka intersekzionalari.\nGeldirik, ixilik eta erosten nahi gaituztelako guk antolakuntza, autodefentsa, eta borroka!\nErlazionatutako edukiaDonostiako Udalak LGTBI+ Harrotasunaren Egunarekin bat egin du, adierazpen instituzional baten bidezElkarrekin Podemos taldeak PPren ‘pinkwashing’-a salatu du


Zeberioko altxorrak: Ermitabarri - Erreserba Bilbao Bizkaia\nHelduak Niños de 7 a 12 años\nNiños de 7 a 12 años +1,50 €\nXVI. mendean Zeberio bi entitate juridiko desberdinetan bananduta agertzen da. Horren sorburua legoke Behe Erdi Aroan eta Miravalles hiribilduaren fundazioan (1379) Zeberioko auzo baten gainean (Ugao), bertako biztanleen eskariz: "hareneko auzotarrak" deituek populazioaren bi heren osatzen zituzten, eta Olabarrietako Santo Tomas elizateko auzotarrek, beste herena. Lehenak Patroiaren bandokoak ziren, Miravalles hiribilduan auzotuta zeuden eta beren foruen eta jurisdikzioaren menpean, nahiz eta Zeberion bizi. Bigarrenak Infantearen bandokoak ziren, elizate bateko auzotarrak eta, beraz, Lautadakoak\neta Bizkaiko Foruaren menpe. Baina batzuk eta besteak bizi ziren eremu geografiko berean, baita auzo beretan ere, Zeberioko haranean. Bi bandoak kidego bakar gisa (politikoa, ekonomikoa eta gobernukoa) biltzen ziren Santo Tomas elizako portikoan; harzolaren erakusgarri garrantzitsuena Bizkaiko lurraldean.\nOlabarrietako Santo Tomas 1373an dokumentatzen da lehen aldiz; baina oraingo elizaren eraikuntzari XV. mendearen amaieran edo XVI.aren hasieran ekin zitzaion, XVIII. mendeko dorre barroko bikainarekin osatu zen arte. Tenplu zoragarria da, kristau sinbologia osoa biltzen duena, eta haraneko biztanle guztiak erakartzen zituen. Garai hartan erlijioa ez zen aukera bat eta, izan ere, behartu egiten zuen aurrez ezarritako irizpide batzuen arabera jardutera. Botere laikoa eta erlijiosoa nahiko gertu zeuden bata bestearengandik, eta horregatik babesten zuten elkar.\nHala ere, udal haiek portikoan izan ohi zuten harmonia hautsi egin zen XVIII. mendean, Erregimen Zaharraren krisiarekin. Eta, hain zuzen ere, une horretan, errege-bidearen trazatu berriak bazter utzi zuen Olabarrietako muinoa, inguruko mendi-lepotik, Ermitabarritik, igarotzeko. 1731n Paduako San Antonio baseliza berria eraiki zen Elezbaso izeneko lekuan. Olabarrietako Santo Tomasen Patronatuaren jabetzakoa zen, eta Zeberion zehar Nerbioiko eta Arratiako haranak elkartzen zituen errege-bidearen oinean zegoen. Ondoren, eraikuntza berriak lerrokatzen joan ziren, bizilekuak izateko ez ezik, nekazaritza, abeltzaintza eta zerbitzuetako funtzioak betetzeko ere. Hala, bertan aurkituko ditugu taberna zaharra, bolatokia, guruztokia, Olloena baserria, Etxenagusia eta beste etxe batzuk, eskolaz eta frontoiaz gain. Eta, batez ere, inguruko Elizondo auzoan, Olabarrietako Santo Tomas parrokia, haraneko elizatearen benetako hazia.\nPrezioaren Barne: Recorrido a pie guiado.\nEl precio incluye un bono por un pintxo-pote en la taberna Zaharra de Zeberio\nPuntu nabarmenak: Situada en un robledal de Zeberio, la iglesia de Santo\nTomás de Olabarrieta constituye uno de los ejemplos\ngóticos más brillantes de la arquitectura vizcaína de finales\ndel siglo XV, donde su espectacular pórtico y su pavimento\nde encachado brillan con luz propia.\nNoiz egin daiteke?: 11 de julio, 8 de agosto, 12 de septiembre y 10 de octubre a las 10:30 horas\nIrteera lekua eta ordua: 10:30 hrs Iglesia Santo Tomás de Olabarrieta en Zeberio


Ia 160 gaztek parte hartuko dute Oñatin ostiralean izango diren Gipuzkoako Eskolarteko sariketetan — Oñatiko udala\nIa 160 gaztek parte hartuko dute Oñatin ostiralean izango diren Gipuzkoako Eskolarteko sariketetan\nIdatzizkoa Txantxiku ikastolan egingo da eta bat-batekoa Larrain Gain elkartean\nGipuzkoako 37. Eskolarteko Txapelketari dagokion idatzizko sariketa nahiz bat-bateko kanporaketetako bat Oñatin jokatuko da etzi, ostiralez. Azken urteotako bideari jarraituz, Eskolartekoaren barruan hiru ekimen biltzen dira: idatzizko sariketa eta saio didaktikoak eta bat-bateko txapelketa.\nIdatzizko sariketan Oñati, Arrasate, Bergara, Aretxabaleta eta Eskoriatzako neska-mutikoek parte hartuko dute, 150en bat ikaslek. Hitzordua, Txantxiku ikastolan 15:00tan izango dute. Ordubetean egin beharreko lana, emandako gaiari bertsoak jartzea izango da. Ondoren, 17:00tan, aurrez prestatutako saio didaktikoa egingo da Santa Ana aretoan. Bat-bateko txapelketa berriz, ilunkaran jokatuko da. Larrain Gain elkartean eta bertso afari giroan, 15-18 urte bitarteko sei bertsolari lehiatuko dira: Aitor Tatiegi oñatiarra eta Oihana Arana, Naroa Aguirre, Iraitz Sarasola, Josu Ibarguren eta Maddi Aiestaran. Bat-bateko saio honetarako txartelak www.bertsosarrerak.eu atarian erosi daitezke 12 €ren truke. Gaur da txartelak eskuratzeko azken eguna.\nAipagarria da bat-bateko txapelketa honetan 33 bertsolari gaztek hartzen dutela eta horietatik zazpi oñatiarrak direla. Hiruk beren kanporaketa izan dute eta Urko Arregik Azpeitian jokatuko den finalerako txartela lortu du jada.\nEskolartekoan bat-batekoan ari diren oñatiar gazteak


Transfeminismoaren uda laburra? | Transfeminismos\nTransfeminismoaren uda laburra?\nPublicado en marzo 4, 2014 por transfeminismos\nEl artículo “¿El corto verano del transfeminismo?” de Itziar Ziga traducido al euskera por cortesia de Garazi Arrula.\nErrenteriar nomada ekintzaile feminista nekaezin aritu da azken hogei urteotan, eta beste batzuek ez bezala, paperera eramaten jakin du garaian garaiko hausnarketa eta borroka feministak; Andra aldizkarirako idatzi du, ex_dones mugimenduan jardun du Monica Boixekin batera eta, besteak beste, bi saiakera plazaratu ditu Melusina argitaletxearekin (2009), Devenir perra eta Un zulo propio. Halaber, Sexual Herria kaleratu zuen 2011n Txalapartarekin. Urte horretan bertan transfeminismoaren oinarriak azaldu zituen BERRIAn egin zioten elkarrizketan. Duela gutxi plazaratu du Txalapartak berak Transfeminismos, hainbat eskuren testuak biltzen dituen saiakera, eta hain zuzen horretan Itziar Zigak egindako ekarpena dakarkizuegu hona, liburuko potenteenetako bat delakoan. On egin, bada, eta larunbatean ikusiko dugu elkar kalean.\nSylvia Rivera 1969ko ekainaren 28ari buruz\nTengo el presentimiento de que llega la acción\nBitxi sentitzen naiz hainbat egileko sortze-manifestu honetara nire kritikak ekarriz, feminismo euforikokoa naiz ni. Baina suspergarria da niretzat (eta guztiontzat) aurretik inoiz ibilitako parajeetara lotzea. Hiru arriskutan laburbildu ditut transfeminismoak hartzea gustatuko ez litzaidakeen norabideak, batzuetan, gure eztabaidetan eta praktika politikoetan agertzen baitira. Identifikatzea erabaki dudan hiru iruzur tamalgarri, ez dezagun desaktibatu orrialde hauetan taupadaka ari den botere zoragarri eta geroz eta handiagoa. Luze bizi dadila transfeminismoa!\n1. arriskua: Feminismoa gainditzea.\nGutxi behar dugu dikotomia madarikatuak birsortzeko, nahiz eta haiengandik ihes egiten saiatu. Lan nekeza izan da Mendebaldeko pentsamendu binaristatik deskolonizatzea, oso nekeza. Granadan 2009an egindako Estatuko Jardunaldi Feministetatik aurrera geure burua transfeministatzat hartzea talde-proiektu zoro bat ikusgarri egiteko modua izan zen, proiektu bat helburu zuena errotikakotasuna berreskuratzea, aliantza politikoak biderkatzea eta sexu-genero identitateari behin betiko esentzialtasuna kentzea. Baina ez genuen halakorik egin gainontzeko feministekiko oposizioan, ez genuen modu harro eta ezjakinean inplikatu beste feminista guztiak ez direla errotikakoak, baizik sektarioak eta biologizistak. Ez genuen muga bat jarri haien eta gure artean, zeren, ni neu behintzat, beti sentitu bainaiz gu, zuek, haiek.\nIzutzen nau transfeminismoa feminismoaren gainditze baten gisan ulertzeak, eta ikaragarri aspertzen. Oi, antagonismo sistematikoa, zer-nolako mina eman digun historian eta zer zaila den eskaintzen digun erosotasun nazkagarriari uko egitea! Geure buruak handitasunez feminista autentiko izendatzen baditugu, alde batera utziko ditugu gure lehengo eta gaurko ahizpa guztiak. Eta hasiera-hasieratik saboteatuko genituzke, gainera, sortu nahi genituen aliantza politiko guztiak.\nArrats batean Beto Preciado entzun nuen esaten feminismoaren historia bere autoezabapenaren historia zela. Norbere burua transfeminista izendatzea ezin da aitzakia izan elikatzen gaituzten feminismo erradikalen genealogia zoragarri guztiak ezabatzeko, zeren bestela, laztanok, transfeminismoa neomatxista izanen da. Eta patriarkatuari bidea errazten ariko gara, propaganda antifeminista sortuz eta gure artean bereiziz. Eta, hain zuzen, jokoaren une honetan nahiago izan badugu transfeminista izenaren pean semantikoki biltzea ―eta ez queer izenaren pean― izan da tentazio antifeminista oro uxatzeko. Eta ez queer edo kuir aktibismo eta multzoak, sortu ziren tokian eta zabaldu direnetan, posible egin zituen feminismoari buruz inoiz marmarka ibili direlako.\nFeminismoa, bere sorrera lausotik (ez dut beste behin errepikatuko europar eta ilustratu sortu zela), errotikakotasunaren eta errotikakotasun hori desaktibatzeko ahaleginaren arteko tentsio etengabeak ezaugarritu du. Sokatira atergabe hori kanpotik egiten da, baita barrutik ere. Argitu nahi dut, one more time, erradikaltasunaz mintzo naizenean horren adiera etimologikoaz ari naizela, ez telebistak emandakoaz. 70eko urteen hasieran gure amatxo transfeminista Angela Davisek zioenez (kaleratu berri den dokumentalean entzun nuen: Free Angela And All Politicals Prisioners), “errotikako” hitzak esan nahi du gauzen erroa bilatzen duela. Beraz, ez bazara errotikakoa axalekoa izanen zara. Edo ergel hutsa, zuzenean.\nMemoria pixka bat, emakumeen dokumentazio gune bat edo sarerako konexioa duen orok badaki hamarkadak direla feminismoei buruz mintzo garela, pluralean. Eta, sekula ez dugunez gure artean aginterik onartu, uneoro elkarrekin bizi direla, nahasten direla, eztabaidatzen dutela, elkar elikatzen dutela eta elkar pikutara bidaltzen dutela ere hamaika kolektibo eta norbanako feministak. Gure historia ez da adiera bakarrekoa, ezta lineala, nominala eta laburgarria ere. Baieztatzen badugu une jakin batean feminismoa ―horrela, izate bat balitz bezala― instituzionalizatu zela eta emakume burges zuri eta heterosexualen interesak lehenetsi zituela, ukatzen ariko gara garai jakin hartan borrokan ari ziren feminista autonomo, langile, errotikako, puta, ijito eta bollera guztiak. Hori dela eta, nahiago dut transfeminismoa formulatu feminismoaren errotikakotasunaren beste berreguneratze baten gisan, orain eta hemen. Berreguneratze bizi bat, iskanbilatsua, etorkizun oparokoa, itxaropentsua, gertatzen ari dena, eta, ondorioz, ikus eta bizi dezakeguna. Eta azken urteotan izaki askotarikoak ekarri dituena, estigmari potroetan ostiko bat jo eta beren burua feministatzat duten kreatura ausartak, izugarri argiak, kartsuak. Zeren hemeretzi urterekin dagoeneko Teoria King Kong irakurria baduzu, zure bizitza bestelakoa izanen da.\n2. arriskua: Heliozko puxiken matxinada.\nFeminismo ez binarista batek ezin dio ezikusiarena egin genero zapalketei, zeren, horrela egitekotan, ez da feminista izanen, are gehiago, patriarkatuaren mesederako izanen da. Gauza bat da askorentzat queer genealogiak liberazio bat ekarri izana, generoari aurka egin ahal izateko eremuak erakutsi baitizkie ―jaiotzean medikuntzak eta jendarteak ezarritako eta sekula eroso ez izandako genero horri―, eta beste gauza bat da horregatik generoen harreman-botereak desagertuko direla. Gauza bat da jakitea generoa (arraza, klasea, sexu-hautua…) jendarteak eraikitako zerbait dela, eta beste gauza bat horiek ez existitzea. Zapalkuntzak identitate aldagarritan oinarritzeak ez du esan nahi inondik ere zapalkuntza horiek eraisten ari garenik.\nTrans aurrizkiak ez du ez-bitarra soilik esan nahi, baizik eta, batez ere, ez zurrundua, ez antagonista. Irekia, nahasia, bizia, eskuzabala, abenturazalea… Sutan jartzen naiz entzuten dudanean ez dugula emakumeez hizketan jarraitu behar. Noski, hemendik aurrera heliozko puxikak gara jendarteko linboan zintzilik. Ez gara ez emakumeak ez gizonak, ez zuriak ez beltzak ez ijitoak ez mairuak, ez euskaldunak ez palestinarrak ez somaliarrak ez alemanak, ez aberatsak ez langabeak, ez bollerak ez maritxuak ez putak ez heteroak, ez lodiak ez argalak ez gorrak ez down ez seropositiboak ez herrenak… Erretolika horrekin jo eta su dabiltzanak, binarismoa zapalketa baino gogaikarriagoa iruditzen zaien horiek: joan eta esan emakume beltz bati benetan ez dela ez emakume ez beltz. Eta ez kezkatzeko, ozen oihuka dezala: generoa eta arraza eraikuntza sozialak dira! Eta modu horretan, haren bizitza gurutzatu duten matxismoa eta arrazismoa betiko desagertuko dira, sorginkeriaz bezala. Aizan, ikusten zer erraza zuan! Tira, ausart zaitezte esaten: guztiok gara pertsonak! Azken batean, queer-a gaizki ulertzen duten jarrerek liberalismoaren antza hartzen dute modu arriskutsuan.\nQueer matxinada-ekintzek eta Butlerren performatibitatearen kontzeptuak eragindako generoaren desdramatizazioak ekarri du inoiz baino gehiago identitateak estrategikoak izatea, eta ez esentzialak. Horrela, bada, jendartean emakumetzat identifikatzea ez da hain pisua, birjabetzeak errazagoak dira eta besteekiko hausturak nahiz aliantzak biderkatzen dira. Baina “emakumeak” subjektu politikoa desegiten saiatzea burugabekeria bat da, jauzi bat amildegira, suizidio politiko bat. Eta antifeminista eta ergela da jasan behar izatea nola beste batzuk hatzaz seinalatzen didaten eta lezioa eman nahi didaten nire burua emakumetzat eta bolleratzat dudalako, eta, gainera, beste ostiko bat merezi dute potroetan, izan zein ez.\nMurgil gaitezen sakon-sakonera. Nola ostia hautemanen eta aurre eginen diogu biolentzia matxistari ezin bagara emakumez mintzatu? Biolentzia matxista ahalbidetzen duen jendarte androzentriko baten baitan sozialki emakume identifikatzea ez al da ba arriskuan jartzen zaituena zure aita, senargai, buruzagi eta edozein ezezagunaren aurrean? Erasotzaileari zalantzak sartuko zaizkio zure buruari femeninoan egiten ez badiozu? Beren burua ez gizon ez emakume identifikatzen ez dutenen bizitzak besterik ez zaizkio axola transfeminismoari? Zer arraiotarako nahi dut nik biolentzia matxistatik defendatzeko balioko ez digun transfeminismo bat?\n3. arriskua: Jardunaldizalekeria, zilborzalekeria eta blablablazalekeria fenomenoa.\nInoiz baino gehiago sinesten dut komunitate-feminismoan. Leku jakin batean kokatzea, taldean politikoki heztea, beste kolektiboekin eztabaida sortzea, gure beharrei ez ezik auzokoen beharrei ere erantzuten dieten jarduera zabalak garatzea eta aholkularitza, babesa, zaintza, baliabideak, sarea, ongizate burbuilak eskaintzea. Eta jarraitzeko asmoarekin. Faltan dut inurri-aktibismoa, baina gaur egun daramadan bizimodu nomadak ez dit horretarako aukerarik uzten. Gogoan dut akigarria zela, behartzen zintuela eraginkorra izatera eta akordioak bilatzera, bat egitera, praktikoa zela, zehatza, eta neurrigabeko protagonismoak uxatzen zituela.\nTransfeminismoaren hasierako sorrera-aldia igaro ondoren, ekintzak etorri behar du. Nekatuta naukate berdinen arteko (ni neu barne) eztabaida amaigabeek jardunaldiz jardunaldi, non Belén Estebanen estiloko adierazpenak jaurtitzea lehenesten baita, deus proposatu gabe. Ahizpok, ez gaitezen bihurtu aretoko transfeminista, aretoa okupa batena bada ere. Astindu dezagun komunitate-transfeminismo bat, kutsakorra. Goazen hainbeste aldiz irudikatu eta amestutako aliantza anitz horiek hezurmamitzera. Eraiki dezagun norbera eta taldea defendatzeko segurtasun-sare bat gure bizitzak etengabe usurpatzen eta bortxatzen dituen heteropatriarkatu kapitalista eta hierarkia zale zuri horretatik. Izan ere, geroz eta suntsigarriagoa da sistemak darabilen gabetze masiboa, eta neoliberalismoaren egiturazko doitze-planak honezkero ez dira besteei gertatzen zitzaien gauza izugarria.\nEta hor antzematen dut transfeminismoaren potentzialik ederrena: kapitalismoari, alderdien demokraziari, arrazismoari, poliziaren kontrolari, europazalekeriari, modernitatearen tranpei, garapenkeriari uko errotikako eta utziezina egitetik abiatuta elkartu garenez eta ez soilik patriarkatuari uko egitetik (hori izan baita feminismo guztien borroka komuna), geure ahotsak eta geure proposamenak premiazkoak eta beharrezkoak dira gaur egun. Eraikitzen, ahizpok, eraikitzen.


Ez da denda arrunta – Irunero\nBertako elikagaien saltokia zabaldu du Labore Txingudi kontsumo kooperatibak\nGaztetxe hitza labur geratu da Lakaxita gune autogestionatuarentzat. Ekonomia sozialaren bilgune nagusia da, gaur egun, Irunen. Hiritik At! arkitektura sozialeko elkarteak bertan du egoitza, eta Aldatsa eta Bare Alaia baratze kooperatiben banaketa gunea ere bada. Maiatzaren 13tik aurrera, gainera, elikagaien saltoki bat dago bigarren solairuan. Labore Txingudi elikadura kontsumo elkarte berriak jarri du martxan.\nElikagaiak ditu apaletan txukun kokatuta, haien jatorriaren eta salneurriaren berri ematen duten etiketez lagunduta. Ohiko baskula eta kutxa ere baditu. Ez da denda arrunta, hala ere. Eskualdean elikagaien ekoizpena eta kontsumoa eraldatzea da Labore Txingudiren helburua. “Elikadura burujabetzaren bidean, beste urrats bat ematea, azken finean”, adierazi du Andoni Egia bazkideak. Langile bat liberatu du elkarteak, denbora erdiz, eguneroko lan karga aurrera eramateko. Baina bazkideek erabakiko dute zer eta nola salduko den dendan. Bertako ekoizleekin eta banatzaileekin eraiki duten lankidetzari esker, gertuko produktuak eskainiko dituzte dendan.\n“Irizpide nagusia izan da ekoizlea ahalik eta gertukoena izatea”\nDornaku Lantz, elkarteko langilea\nLabore Txingudirena ez da bio denda bat izango. Gertuko produktuak eskaintzea izango da lehentasuna: Urruñako gazta, Anizko esnekiak, Hernaniko kontserbak etab. aurki daitezke, momentuz, dendan. “Irizpide nagusia izan da ekoizlea ahalik eta gertukoena izatea”, aipatu du Dornaku Lantz Labore Txingudiko langileak. Berak izango du egunerokoan denda kudeatzeko ardura. Azaldu du, aurrera begira, ekoizleek produktu ekologikoaren alde egin dezaten bultzada ematea dela haien asmoa. Oraingoz, gertutasuna lehenetsi dute.\nFreskoak ez diren produktuak eskainiko dituzte\nLantzek azaldu du ekoizleen ezagutza eta haiekiko harremanak estutzea dela Labore Txingudiren beste helburu nagusietako bat: “Asko urrundu gara ekoizleengandik. Gure gurasoek eta aiton amonek ezagutza handiagoa zuten”, aipatu du Lantzek. Adibidez, Irunen eztia egiten da, baina orain ez da garaia, abuztura arte itxaron beharra dago. Nik orain arte ez nekien hori”. Produktu batzuen kasuan, Euskal Herritik urrun bilatu behar izan dituzte, ez baitira hemen ekoizten. Kafea Nikaraguakoa da, adibidez, eta azukrea, Kubakoa. “Bitxia da, hain urrutiko gauzak nola kontsumitzen ditugun egunerokoan. Haiek lortzeko, ekonomia sozial eta eraldatzaileko sare batetara jo dugu”, argitu du Dornaku Lantzek.\nMomentuz, freskoa ez den produktua eskainiko dute dendan, Lakaxita guneak ez duelako produktu freskoa modu egokian mantentzeko aukera ematen. Hortaz, zerealak, lekaleak, irinak, eztia, azukrea, kafea, tea, kontserbak, esnekiak eta arraultzak topatu ahal izango dira, besteak beste, Labore Txingudiren dendan. Barazkiei dagokienez, kontuan hartu beharra dago Aldatsa eta Bare Alaia baratze kooperatibek ere Lakaxitan dutela topagunea, eta horietan parte hartzeko aukera izango dutela Labore Txingudiko bazkideek ere. “Erabat bateragarriak dira proiektuak”, azpimarratu du Lantzek.\nSukaldeko lan handia egin behar izan dute\nDuela urte bete eman zituen lehen urratsak Labore Txingudiko lehen talde eragileak. Berako Bidaziren eta Labore Oarsoren erreferentziak kontuan hartuta, Bidasoan antzeko zerbait martxan jartzeko aukera ikusi zuten. Azaroaren 19an egin zuten aurkezpen batzarra, eta babarrunada ondoren, Irungo EKT elkartean. Lan komunikatibo handia egin behar izan dute, bazkideak erakartzeko. 50 bazkide inguru dira momentu honetan, baina denda irekita, jende gehiago erakarriko dutela uste du Dornaku Lantzek: “Jendea nahasi egiten da, eta ez du ongi ulertzen zer den. Dendara etortzera gonbidatuko nituzke, produktuak ikus ditzaten. Ez daitezela lotsatu, etor daitezela eta galde dezatela nahi duten guztia”.\nBazkideen inplikazioa funtsezkoa izan da Labore Txingudiren sorreran. Lakaxita guneko denda eraikitzeko, 10.000 euroko inbertsioa egin behar izan dute. Hasieratik parte hartu nahi izan duten bazkideei, urteko kuota aurreratzeko eskatu diete, Labore Txingudi martxan jarri ahal izateko. Proiektua bideragarri izan dadin, 100 bazkide behar dituztela aurreikusi dute. Gehienez, 200 lagunen beharrei erantzuteko ahalmena dutela uste dute. Hortik gora, beste planteamendu bat beharko luke proiektuak.\n“Gure eguneroko beharrak modu kolektibo eta horizontalean eraikitzeko aukeran sakondu behar dugula iruditzen zait”\nAndoni Egia, elkarteko bazkidea\nHemendik aurrera, bazkide bakoitzak 60 euro ordaindu beharko ditu urtean, 5 euro hilabetean. Inplikazio maila, bazkideek beraiek erabakiko dutela baieztatu dute. Andoni Egiak bere parte-hartzea argudiatu du: “Gure eguneroko beharrak modu kolektibo eta horizontalean eraikitzeko aukeran sakondu behar dugula iruditzen zait. Gure diskurtsoetako planteamenduak materializatzeko modu egokia dira Labore Txingudiren moduko proiektuak”. Bazkide egiteko eta proiektuaren gaineko informazioa jasotzeko, ondorengo bideak daude eskura: laboretxingudi.org, laboretxingudi@gmail.com, eta Facebook eta Twitter kontuak. Momentuz ez dute erakundeen babesik eskatu, baina eskualdeko udaletara eta Bidasoa bizirik garapen agentziara joko dutela aurreikusi dute.


Free chat Passira. Ausazko arrotz doan txateatu berehala Passira tik.\nFree chat Passira\nOngi etorri Chatroulette PassiraEdozein lekutan, munduko pertsona aleatory bat konektatzeko. Chatroulette Passira dezakezu honako aukeren artean aukeratu:- Guztiak pertsona mota Passira doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nPassira hirien zerrenda:


Amaia Zufia 'Bilgune Kontari'-z: 'Feministok prest', tortura, gazteak, agenda kontuak... - Arrosa\nAmaia Zufia ‘Bilgune Kontari’-z: ‘Feministok prest’, tortura, gazteak, agenda kontuak…\nZebrabidea ARROSA 2016/02/22\nAstelehenero ohi dugunez, Euskal Herriko Bilgune Feministak kaleratzen duen Bilgune kontari astekariaren errepasoa egin dugu. Gaurkoan, Amaia Zufiak lagundu digu horretan, eta honako gaiak nabarmendu dizkigu: apirilaren 9rako EHko mugimendu feministak antolatu duen manifestazioa; torturaren aurkako eguneko artikulu bat; Hamaika telebistakoek gazteek feminismoaz duten inpresioaz eginiko Ertzak saioa; eta agendatik Zeharkakoak eta Bilboko Bilgune Feministaren Izan aske, izan burujabe jardunaldiak.\nPosted in ZebrabideaTagged #agenda #amaia zufia #Bilbo #bilgune kontari #feminista #gazte #hamaika #indarkeria matxista #jardunaldi #manifestazio #portada #tortura\nMaia Muruaga: "Lanerako ilusioz gaude, Antxetari izaera ematen dion laguntzaile sarea hazteko"\nal. Ots 22 , 2016\nAuzipetu politikoez, azokez, hezkuntza festez eta musikaz hitz egin digu Beleixeko Eneida Carreñok\nTERTULIA: independentziarako bidean konfrontazioaren estrategian sakondu beharraz\nPrekarietatearen aurkako martxak deitu dituzte ekainaren 13, 14 eta 15erako\nGalder Perez: “Eguneroko bizitzan libre izango bagina lez bizitzera kondenatuta gaude”\nWorld Press Photo 2015 lehiaketako argazki zenbait ekarri dizkigu Irantzu Pastorrek


Non dago zure leialtasuna? | Martech Zone\nAstelehena, urria 31, 2011 Asteartea, azaroa 1, 2011 Douglas Karr\nLeialtasuna honela definitzen da norbaiti edo zerbaiti leial egotearen kalitatea. Konturatu al zara inoiz nola leialtasuna eztabaidatzen da, ordea? Nola hitz egiten dugu bezeroei leialak dira, nola langile leialak dira, nola bezeroak leialak dira, nola hautesleek leialak dira ...\nEnpresariek hitz egiten dute langileen leialtasuna, baina gero kanpokoak kontratatzen dituzte, ez dute beren talentua barne garatzen, edo okerrago - talentu leiala kaleratzen dute. Zergatik da haien leialtasuna soilik azken lerrora edo akziodunera?\nPolitikariek espero dute hautesle leialtasuna, baina gero, alderdiaren arabera bozkatzen duten eta ordezkatzen duten nor izan behar duten ahazten duten liderrak hautatzen ditugu. Zergatik da haien leialtasuna beraien alderdia bere osagaia baino handiagoa?\nEnpresek buruz hitz egiten dute bezeroen leialtasuna, baina eskuratu berri dituzten bezeroei arreta handiagoa eta lehendik daudenek baino tratu hobea eskaintzen diete. Non dago bere lehendik dauden bezeroekiko leialtasuna? Bideoa maite dut Aliatu bankua bezeroaren eskurapenari begirada umoretsua ematen diona\nOrduan, zergatik neurtzen dugu beti leialtasuna behetik gora?\nBadirudi buruzagitzako pertsona batek leialtasuna eztabaidatzen duen bakoitzean ez dela ari haien leialtasuna, bezeroek edo langileekiko leialak diren moduaz ari dira. Zergatik funtzionatzen du horrela? Ez dut uste behar duenik.\nNiretzat leialtasuna garrantzitsua da. Norbaitek begietara begiratzen nauenean eta eskua ematen didatenean, hori edozein legezko dokumentu edo sinadura baino gehiago baloratzen dut. Norbaitek salmenta egiten duenean, saltzaile edo bazkide gisa, erabat gaiztoa bihurtzen naiz. Fideltasuna sakrifikatzeko prest baldin badaude, ez dute ezer irabaziko. Ahaleginak egingo ditut horrelako enpresa batekin berriro negoziorik ez egiteko.\nBakarra bezeroak Leialtasuna espero dugu inbertitu ditugunak. Enpresek sarritan kuotak deskontatzen dituzte edo negozioa egin nahi duten enpresentzako uztaiak saltzen dituzte. Ez gara desberdinak. Ez dugu erosteko deskonturik egiten, baina askotan beste aukerarik ez duten enpresei ematen dizkiegu baliabideak eskuzabal. Behin oinez jarri ondoren, espero dut egin dugun inbertsioa eskertuko dutela eta gurekin jarraituko dutela. Egia da, ez dugu oso maiz ikusten. Badirudi leialtasuna hil dela.\nBezero batek ondo ordaintzen badigu emaitzak lortzeko - eta guk ez ditugu - ez nuke espero edozein leialtasun bezero horrengandik ez genuen akordioaren amaiera mantendu.\nZintzotasun osoz, azken bi urteetan izandako mitin politikoak leialtasunari buruzkoak direla uste dut. Uste dut jende gehienak pozik sartzen duela diru gehiago aberats baten poltsikoan ... baina kontsumitzaile gisa leialak izango direla espero dugu. Steve Jobs izan zen horren adibide sendoa. Irabazien marjinak eta off-shore produkzioa barkatu genituen, bezeroak ondo zaindu genituelako.\nZure bazkide eta bezeroei zure saltzaile eta langileengandik espero zenuen leialtasuna eskaintzen al diezu?


Pena bat. Deia, Noticias de Bizkaia\nKarmele Jaio - Viernes, 14 de Julio de 2017 - Actualizado a las 06:16h\nNIRE lagun batek esan dit “que es una pena” euskararen erabilerak behera egitea gure kaleetan. Soziolongüistika klusterreko emaitzak irakurri ditu, eta penatua dagoela dio, “con todo el esfuerzo que se está haciendo” gero horrek, antza, islarik ez daukalako kalean. “Pues sí”, esan diot nik, badela bai, benetan “preocupante” egoera, bera bezala euskaraz ikasten ari den jende askok egiten duen esfortzuaren ondoren, kalean euskara gutxi entzutea.\nDuela urte asko ezagutzen dut laguna, euskara ikasten hasi baino lehen, horregatik egiten dugu gazteleraz gure artean, ohitura hartuta daukagulako, edo hobeto esateko, nik ohitura hori hartuta daukadalako berarekin, izan ere, nire buruaren barnealdeko espazioren batean gordeta dut ideia bat: laguna euskaraz behar bezala aritzeko guztiz gai ez dela oraindik, eta hobeto ulertuko dugula elkar gazteleraz. Nik gazteleraz egiten diot, beraz, eta berak jarrera horrekin ulertzen du nik ez dudala gai ikusten oraindik nirekin euskaraz elkarrizketa bat izateko.\nBaina, hala ere, nire jarrera hain da “a favor del euskera”, hitz egiten ari garen bitartean ere, euskaraz ariko banintz bezala sentitzen dut. Arazoa ez da nirea, euskaraz egiten ez duten beste guztiena baizik. “Una pena” dela, bai, esan diot, egungo gazteak, nahiz eta euskaraz aritzeko gai izan, gaztelerara jotzea beti. Normala dela erantzun dit lagunak, gazteleraz nagusiki hitz egiten den “en un entorno” bizi direlarik. Eta gustatzen zaizkien gauzak, ia guztiak “en castellano” daudela. Euskara beraientzat erakargarri bihurtu behar dugula, arnas guneak indartu behar direla… euskarari buruz ari garenean ohikoak diren esaldiak bota ditugu.\nNik askotan eskertu diot lagunari euskara ikasten hasteko egindako ahalegina, eta berak niri euskaraz idaztea, euskaraz irakurtzeak asko laguntzen omen diolako euskaldun izateko bidean. Euskararen alde “muchas cosas” egiten ditugula aitortu diogu elkarri, eta agurtzeko tenorea heldu denean, elkarri besarkada eman, eta “ondo bizi eta goraintziak familiari” bota diot, eta berak “berdin, eta hurrengora arte” erantzun dit, euskaraz baita ere. Gure euskara maitean, erabileran ahuluneak izatea “una pena” iruditzen zaigun hizkuntza horretan.


Goiko aldeko ezkerreko izkina: faktura igortzen duen Iberdrola Taldeko sozietatearen izena. Honako hauetako bat izan daiteke: IBERDROLA CLIENTES SAU.\n• KONTSUMO-ARBITRAJEA: IBERDROLA CLIENTES SAU Kontsumo Arbitraje Sistemari atxiki zaizkio, gatazkak ebazteko. Hori dela eta, Iberdrolari erreklamazio bat jarri eta 30 eguneko epean behar bezalako erantzunik jaso ez baduzu, dagokion Arbitraje Batzordera jotzeko modua izango duzu, Iberdrola arbitraje horren menpe jarri den kasuetarako, erreklamatutako gaia enpresa merkaturatzailearen erantzukizuna bada. Informazio gehiagorako Erreklamazioak atalera jo dezakezu..


smart.radiotraining.org » S.M.A.R.T.i buruz\nMedia komunitarioetan formatzea normalki komunikabide komertzial nagusietan ordezkatuak ez diren komunitate eta norbanakoei zuzendua dago. Herrialde askotan, komunikabide komunitarioetan aktibo dagoen pertsona kultura, jatorri edo gizarte talde minorizatuko kidea da, etorkina, bestelako beharrak dituen pertsona, adin talde berezituetakoa… Talde hauek formakuntza berezituak behar dituzte irratiak eskatzen dituen gaitasunak barneratu ahal izateko. Gainera, jendeak irrati komunitarioko lanetik at barneratutako gaitasunak ez dira etengabeko ikaskuntzaren edo laneko ikaskuntza edo formakuntza bezala onartzen eta hauek gure egunerokoan txertatzea ezinbestekoa da.\nProiektu honetako parte hartzaileak Suitza, Irlanda, Hungaria, Austria, Euskal Herria eta Alemaniakoak gara eta aurretik irrati komunitarioetako formakuntzako aspektu ezberdinak hobetzeko proiektuetan parte hartu izan dugu. Proiektu honetan, besteak beste, parte hartzaileek irrati formakuntzarako genuen material ezberdina berrikusi dugu eta ohartu gara zenbait metodologia, ariketa, oinarriak… ez zirela lan egin nahi genuen kolektiboetako jendearentzako egokiak. Beraz, material hau guztia behar ezberdinei egokitzea erabaki genuen, eta bai formakuntza jasoko dutenei zein formazioak eskainiko dituztenei begira jarri gara moldaketa hauek guztiak sortzerako garaian. Egindako lan guztia SMART webgunean bertan topatu ahal izango duzue.\nCOMMIT 2010. urtean sortu zuten Austrian irrati komunitarioen formakuntza bermatuko zuen erakunde gisa. COMMITek mintegiak eta ikastaroak antolatzen ditu irrati komunitarioetan interesa duten langile edo bolondresentzat. Kazetaritza, alor tekniko eta antolakuntzari buruzko formakuntzak eskaintzen dituzte eta irrati komunitarioentzako formakuntzarako curriculumak garatzen dituzte. COMMITen helburua Austriako irrati komunitarioen eta helduentzako heziketaren arteko elkarlana bultzatzea da.\nRadio School klipp+klang Suitzako irabazi asmorik gabeko irrati guztien eta zenbait irrati pribatu komertzialen formakuntza elkartea da. Suitzako gobernuaren (Federal Office of Communications) babes ekonomikoarekin, eskolak boluntario eta profesionalentzako irrati kazetaritza formakuntzak garatu eta gidatzen ditu. Aldi berean, klipp+klangek ikerketak eta proiektuak burutzen ditu baztertutako taldeen integrazioa eta ahalduntzea sustatzeko helburuarekin. Klipp+klang eskolak EDUQUA ziurtagiria (Suitzako eskolaz kanpoko instituzioentzako kalitate egiaztagiria) dauka eta Suitzako Helduen Heziketarako Federazioarekin (SVEB) elkarlanean aritzen da, baita “Bildungsklubs-arekin” (Heziketa klub), zailtasun kognitibo batzuk dituzten pertsonekin lan egiten duten taldeekin, Irrati kazetaritzako profesionalen nazio elkartearekin (SSM, syndicom), Konpainien elkarteekin (UNIKOM, VSP) eta Komunikazioaren Bulego Federalarekin.\nCivil Radio Budapesten sortu zen 1993an gobernuz kanpoko irrati saioak babestu eta ezagutzera emateko. Aldi berean, Budapesten bertan irrati egoitza kokatzeko leku hartu zuen hasierako helburuak garatzeko. Gaur egun, Civil Radiok egunero emititzen du 150 boluntario baina gehiagoren laguntzari esker. Programazioaren erdigunean kultura, gizarte, ingurugiroaren zaintza, komunitate, gatazka eta hiriburuko eta inguruko bizitzari buruzko gaiak daude. Civil Radiok komunikabideetako teknika berriak zabaldu ditu eta honekin batera aukera berriak, web 2.0, aplikazioak… irakatsi ditu urte luzeetan zehar emandako ikastaroen bidez. Ikastaro eta curriculum hauek parte hartzaileen gaitasunak garatu nahi dituzte kazetaritza komunitarioan, irratiaren oinarrizko ezagupenean, komunitatearentzako webetan bere ekitaldiak jakinaraztean …-honela norberaren komunitatearen interesak hobeto erantzun ahalko dituzte.\nAntxeta Irratia Hendaian (Euskal Herria) kokatutako irratia da eta esperientzia luzea dauka genero gaien inguruko eta kooperazioko proiektuetan. Grundtvig elkarlaneko helduentzako heziketarako proiektuen partaidea da eta Hizkuntza gutxituen gaia lantzen duen Learning Partnershipeko kidea ere. 2007tik, Antxeta irratiak kulturnaniztasuna eta garapenerako hezkuntza lantzen duten proiektu ezberdinak garatu ditu, biak emakume eta etorkinen elkarteekin elkarlanean. 2011. urtean Antxeta Irratiak, PausuMedia GKE eta Santiago de Chileko La Morada korporazioarekin batera, genero gaiak garatzeko elkarlanean hartu zuen parte.\nNear Media Co-op irabazi asmorik gabeko kooperatiba demokratikoa da. Komunitatearen garapenerako komunikabideak erabiltzen ditu. Kooperatiba 1982an sortu zuten eta 600 akziodun inguru eta 120 boluntariotik gora ditu. Nearfmek 1995etik irrati lizentzia dauka eta Europear Proiektu ezberdinetan parte hartu izan du eta identitate kulturala, ingurugiroa bezalako gaiak, kulturaniztasunari buruzko formakuntzak eta giza eskubideen inguruko programazioa landu izan dute, grabazio pista bikainak ekoizten dituzte. Nearfmk Inter.media Socrates proiektuan parte hartu zuen 2006ean, komunikabideentzako kulturaniztasun ikuspegia txertatzen duen formakuntza gida osatu zuten bertan. FETAC 4 mailako formakuntza eskaintzen dute komunikabideen alfabetatzean eta kulturaniztasunean.\nRadio CORAX Hallen kokatutako irabazi asmorik gabeko irrati lokala da. CORAX elkartea 1993tik lanean dago. 300 boluntario ingururekin eta 100 ohiko transmisiorekin, Ekialdeko Alemaniako irabazi asmorik gabeko irratirik handiena da. CORAX irratia migratzaileekin, gutxitutako hizkuntzekin, alfabetatze arazoak dituzten eta ezintasun mentalen bat duten pertsonekin lan egitean zentratzen da. Boluntarioak formatzea eta haien saioak ekoitzeko gaitasunetan ahalduntzea da irratiaren lehentasuna hasieratik. Honi erantzuteko nazio mailako eta nazioarteko formakuntza proiektuetan parte hartu izan du.


Kurtzetxiki balioan jartzeko ordua - Arrasate - Goiena.eus\nKurtzetxiki balioan jartzeko ordua\nJokin Bereziartua Lizarazu 2013-06-17 18:25\nArrasateko Udalak hiru egitasmo jarri ditu martxan Kurtzetxikin, mendiari balioa emateko asmoz. Herritarrei aisialdirako gune moduan proposatzea, basoa berreskuratzea eta azken hamar hektareetan larre bat egitea dira helburuak. Josu Pereda Ingurumen zinegotziarekin eta Pello Garai teknikariarekin igo ginen gailurrera eta han, paraje ederrean, azaldu zizkiguten xehetasun guztiak.\nDebagoieneko Ospitalearen atzetik San Josepeko harrobi ingururainoko gunea da Kurtzetxiki. Erraz egiten den mendia da, Arrasateko plazatik hiru kilometro eskasera dago gailurra. Eta handik ikusten den panoramikak merezi du, paraje ederrak dira benetan. Kurtzetxikiri balioa eman guran dabil Arrasateko Udala, ekimen ezberdinak antolatu guran. Lehen helburua da herritarrei gerturatzea, aisialdirako balia dezaten.\nHorretarako bidea egokitzen ari dira: "Seinaleak ari gara prestatzen, edozein herritar Arrasateko plazatik irten eta hona galdu barik ailegatzeko. Dagoeneko garbitu dugu bide bat eta beste bidetxo bat egokitzen ari gara. Sei kilometroko ibilbidetxo bat izango da, oso polita", dio Garaik.\nBigarren egitasmoak, berriz, basoa berreskuratzea du helburu. 20 hektareako azalera duen artadi gazte bat babestuko dute itxituren bidez. Bertan ez dute ganadurik sartzen utziko, artadi gaztea heldu egin arte. Horrez gain, 30 hektareako artadi heldua eta baso mistoa dago eta beste itxitura baten bidez mugatuko dute lursail hori. Hor bai baimenduko dutela ganadua sartzea eta dagoeneko jaso dituzte behorrak sartzeko zenbait eskaera.\nProtagonismo handiena, baina, gailur inguruko hamar hektareek izango dute. Larre bat egitea da asmoa, herriko abeltzainek euren abereak bertara bazkatzera eramateko tokia egokituz.\nGainera, Kurtzetxiki jarduera ekonomiko berriak bultzatzeko eta lehen sektoreari bultzada bat emateko aukera moduan ikusten du Udalak: "Gaur eguneko krisi egoera honetan eta irtenbideak topatzeko helburuarekin, bai lanpostuak eta bai jarduerak bultzatzeko, ikusten genuen beste jarduera ekonomiko batzuk sortu daitezkeela inguruan eta bazela garaia lehen sektoreari bultzada bat emateko", adierazi du Peredak.\nInteresa duten abeltzainek BAZera joz, Ingurumen Sailera deituz edo auzo-alkateen bidez egin dezakete egitasmoan parte hartzeko eskaera.


Ezohiko irekierak: martxoak 27 (asteartea) eta apirilak 3 (asteartea)\n18|03|23 Ezohiko irekierak: martxoak 27 (asteartea) eta apirilak 3 (asteartea)\nBilboko Arte Ederren Museoak egunero irekiko du Aste Santuan, ohiko ordutegian (10:etatik 20:00etara)\nAste Santuan eta Pazko Astean, Bilboko Arte Ederren Museoak egunero irekiko du, honako egunetan barne: martxoak 29 (osteguna), martxoak 30 (ostirala) eta apirilak 2 (astelehena); baita bi aste horietako astearteetan (museoak itxi ohi duen eguna) ere: martxoak 27 eta apirilak 3.\n• Goya eta gorte ilustratua erakusketa. 1-13. aretoak\n• Eduardo Arroyo. Le retour des croisades erakusketa. BBK aretoa\n• Obra Gonbidatua: Rembrandt. Neskatila leihoan (1645). 15. aretoa\n• Bilduma iraunkorra: antzinako artearen aurkezpen pilotua 16-20. aretoetan, aurten museoan apurka-apurka egingo den berrikuntza museografikoaren erakusgarri gisa; euskal artistak 21-29. aretoetan eta arte garaikidea 32. aretoan.\nSarrera: orokorra 9 € / murriztua 7 €\nEgunero, 18:00etatik 20:00etara, doako sarrera bilduma iraunkorrerako, Obra Gonbidatua: Rembrandt programarako eta Eduardo Arroyo. Le retour des croisades erakusketarako. Ordutegi horretan bertan, sarrera murriztua Goya eta gorte ilustratua erakusketarako.\nBildumen aurkezpen berezia Gurutzadetatik bueltan. Eduardo Arroyorekin solasean


Bilboko Udaletxera bisita gidatuak bueltatuko dira astelehenean - Deia\nBilboko Udaletxera bisita gidatuak bueltatuko dira astelehenean\ndeia.eus 21.10.2021 | 16:06\nBilboko Udaletxera bisita gidatuak bueltatuko dira astelehenean B.U.\nDoako bisita gidatuak Bilboko Udaletxera bueltatuko dira datorren astelehenean. Interesatuek astelehenetik ostiralera erreserba egin ahal izango dute eraikina ezagutzeko bi ordutegi desberdinetan. Bilboko Udalak jakinarazi duenez, ekitaldi hauek paralizatu ziren 2020ko martxoan Covid-19aren pandemiagatik.\nHartara, Arabiar Aretoa, Udalbatzar Aretoa, eskalinata inperial handia eta Joaquín Rucoba arkitektoak XIX. mendearen amaieran diseinatutako Udal Jauregiko ondare historiko eta artistiko zabalaren gainerako osagaiak ezagutu nahi dituzten guztiek erreserba egin dezakete dagoeneko www.bilbao.eus udal webguneko "Ezagutu Udaletxea" atalean dagoen inprimakiaren bitartez. Hitzordua girpa@bilbao.eus posta elektronikoan nahiz 944204810 telefonoan ere eska dezakete.\nBilboko Udaletxea ezagutzeko doako bisita gidatuak astelehenetik ostiralera egingo dira, 09:00etan eta 10:00etan, euskaraz zein gaztelaniaz. Bisita bakoitzean gehienez 20 pertsonak parte hartu ahal izango dute, eta maskara erabili beharko dute Udaletxearen barruan dauden bitartean.\nUDALETXEA EZAGUTZEKO BISITA GIDATUEN PROGRAMA\nPandemiaren aurretik, Bilboko Udalak doako 300 bisita gidatu inguru eskaintzen zituen urtero herritar guztiei zuzenduta. Horrela, 2019an, 345 bisita eskaini eta horietatik 159 egin ziren, guztira, 3.551 pertsonak parte hartu zutelarik. Era berean, 2020ko lehen hilabeteetan, 90 bisita eskaini baina 41 baino ez ziren egin, 972 pertsona erakarriz.\nPrograma etenda geratu zen 2020ko martxoaren erdialdean, Covid-19ari aurre egiteko ezarritako osasun-alertaren eta konfinamendu sozialaren ondorioz. Hemeretzi hilabete geroago, Bilboko Udalak abian jarri ditu berriro ere Udaletxerako bisita gidatuak, eta beti bezala, astelehenetik ostiralera egingo dira, goizez, salbu eta Udalbatzarra dagoen egunetan eta Eguberrietako, Aste Santuko nahiz abuztuko oporraldietan.\nIKUSTALDI BIRTUALAK WEBGUNEAREN BITARTEZ\nHorrez gain, 2017ko apirilean, Joaquín Rucobak diseinatutako eraikin historikoaren inaugurazioaren 125. urteurrenaren harira, oso-osorik eguneratu eta eraberritu zen www.bilbao.eus udal webguneko "Ezagutu Udaletxea" atala. Harez geroztik, Googleren Street View teknologiaz garatutako ikustaldi birtuala egiteko aukera eskaintzen du Udal Jauregiko zokondo nagusiak ezagutzeko, hala nola, Arabiar Aretoa, Udalbatzar Aretoa, Prentsa Aretoa, Alkatetza eremuko gelak, edota 2015an inauguratutako Alkateen Galerian ikusgai dauden XIX. mendearen amaieraz geroko hogei bat alkateren erretratuak nahiz Udalaren atzinako beste osagai batzuk: alkateen erregistro-liburu zaharra eta San Anton elizaren ondoko Plaza Zaharrean kokatutako antzinako Udaletxearen teilatu-hegalari eusten zion haritzezko modiloi bat, kasu.\n"Ezagutu Udaletxea" atal berean, "Bilboko Udaletxea" argitalpen turistikoaren bertsio eguneratu eskura daiteke (irakurketa errazeko formatuan ere eskuragarri), baita "Bilbao. Historia apur bat" komikia eta Udaletxea ezagutzeko bisita gidatuen programaren "Zerbitzuen agiria" ere, Bilboko Udalaren irudi historikoekin eta Bilbopedia Bilbori buruzko sareko entziklopediarako sarbidearekin batera.\nBasaurik hainbat kontzertu antolatu ditu.\n'Bilbo, Adinekoekin Adeitsua den Hiria' III. Plana aurkeztu du Bilbok.


Eve Lom garbitzailea | Beautyshop.ie\nHasiera / Gure obsesioak / Eve Lom garbitzailea\nAzpitotala: € 52.99\nEVE LOM garbitzailea garbiketaren aurpegia aldatu zuen eta oraindik ere jarraitzen du, larruazala mota guztientzako, larruazaleko kezka eta ingurumen-baldintzetarako aditua da. Lau landare olio aromatikoren sinadurarekin, emaitza oso distiratsua da, azal distiratsuagoa eta oihal leunagoa eta fina. 2 osoa ...\nEVE LOM garbitzailea garbiketaren aurpegia aldatu zuen eta oraindik ere jarraitzen du, larruazala mota guztientzako, larruazaleko kezka eta ingurumen-baldintzetarako aditua da. Lau landare olio aromatikoren sinadurarekin, emaitza oso distiratsua da, azal distiratsuagoa eta oihal leunagoa eta fina. Tamaina osoko 2 mihise ditu.\nLarruazala lehortu edo kendu gabe garbitu egiten du eta iragazgaitza den makillajerik gogorrena ere kentzen du\nGarbiketa sakonak eta leuntze leuna ahalbidetzen du larruazaleko zelulak azkar birsortzeko eta edertasun produktuek bere onenean lan egiteko oinarri hartzailea eskaintzen dute.\nDe-kongresuak, eta sinadurarekin masaje teknikak toxinak drainatzen laguntzen du\nMuselina oihalekin konbinatzen denean zirkulazioa hobetzen du, tonuak eta hobetzen ditu\nLarruazala leuntzen eta baldintzatzen du


Ekonomia Ekologikoaren aldeko manifestuari atxikimendua | Angula Berria\nHasiera » Ekonomia Ekologikoaren aldeko manifestuari atxikimendua\nBai maila globalean, bai Euskal Herrian, ertz askotako bidegurutze historiko baten aurrean gaude. Pertsonak eta planeta errespetatzen dituen bizitza- eta garapen-eredu inklusibo eta jasangarri baterantz aldatzea proposatzen dugu. Horretarako, manifestuak diagnostiko labur bat egiten du eta lehentasunezko bost jarduera-ildo proposatzen ditu, aldaketa saihestezinak bultzatzeko.\nAste bakar batean euskal akademiaren eremuan lan egiten duten 70 unibertsitate eta ikerketa gunetako 600 pertsona baino gehiago batu gara ekimenera, eta horrez gain hainbat erakunde eta eragileen aldetik manifestura batzeko eskaera jaso dugu.\nAurreikuspen guztiak gainditu dituen erantzuna medio, ekimenaren bigarren fase bat ireki dugu, helburu dugun eztabaida soziala indartzeko eta ekimenak jasotzen dituen proposamenak jendartearen ikuspegi zabal baten babesa duela ozen adierazteko.\nBeraz, zuen erakundean, elkartean, kolektiboan edo norbanako gisa ere, manifestuarekin ados bazaudete, hemen sinatu dezakezue, eta eskertuko genizuke mezu hau Euskal Herrian lan egiten duten eta interesa izan dezaketen erakunde, eragile eta jendarte orori zabaltzea. Egun batzuk barru, berriz ere, izandako olatu honen erantzuna plazaratuko dugu.


Kenya (ingelesez bertan ˈkɛɲa ahoskatua), ofizialki Kenyako Errepublika (swahiliz: Jamhuri Ya Kenya; ingelesez: Republic of Kenya) ekialdeko Afrikako herrialderik nagusienetarikoa da, ekuatorean dagoena. Hiriburua Nairobi du (2,5 milioi biztanle inguru 2005ean). Hiri nagusiak Mombasa, Kisumu, Nakuru eta Malindi dira.\nKenya (ingelesez bertan ˈkɛɲa ahoskatua), ofizialki Kenyako Errepublika (swahiliz: Jamhuri Ya Kenya; ingelesez: Republic of Kenya) ekialdeko Afrikako herrialderik nagusienetarikoa da, ekuatorean dagoena. Hiriburua Nairobi du (2,5 milioi biztanle inguru 2005ean). Hiri nagusiak Mombasa, Kisumu, Nakuru eta Malindi dira. (eu)\nKenya in its region .svg


Abenduaren 11tik 13ra zure izena zeraman kongresua egin zen Donostian. Hiru egunez, zure pentsamenduek eta ideiek sortutako ur-jauziaren harira, Euskal Herrian egon den pentsamendu tradizioaren, filosofia europarraren eta gizarteko auzi-etiko-politikoen inguruko gogoeta egin da. Guztira hirurogei bat hizlari. Han izan zinen zu, aurkezpen-ekitaldian. Nola sentitu zinen?\nEz oso eroso. Harrituta. Inpresionatuta antolatzaileek hartu duten lanarekin. Lotsatuta. Eskertuta.\n41 liburu eta 500 artikulu baino gehiago. Euskal pentsalaririk oparoena, agian jakintsuenetakoa. Hiru titular ematekotan, idatzitako horretatik guztitik zein hiru ideia azpimarratuko zenituzke?\nAzken batean, nire lan guztiaren azpian ideia bat bakarra dago, Arantzazun ikasi nuena: herri txiki eta pobre bat gara, jende pobre horren zerbitzuan egin behar dugu lan. Funtsean San Frantziskoren espiritualitatea da, nolabait modu laikoan.\nGizaberea, 1975an... Zergatik abere, eta ez piztia? Gaurko gizon-emakumeok otzan-otzanak, gizabere ez baino, maskota agian?\nGizaberearen ideiak esan gura du ez dugula aingerukerietan ibili behar. Erlijioak ez eta politikak ere ez, eta ezta pedagogiak ere. Gizarteen eta ekonomiaren iraultzak bai, baina gizakiaren iraultzarik ez dago. Ebanjelioek ere ez dute hori lortzen kasu oso bakanetan ez bada. Lagun diezaiogun gizakiari den gizaberetxoa izatea apal-apal eramaten.\nKrisian jarraitzen al du Euskal Herriak?\nBai, guk denok bezala, tradizioen mundu zaharra puskatuta, ideal berrien mundu berri bat asmatu ezinda. Krisian egotea ez da txarra, alderantziz. Beti bilaketan gaudela esan gura du. Okerrena da euskal gizartea edozein dialogo ukatzeraino dagoela puskatuta. Dialogorik gabe ez dago bilaketa zintzorik.\n71an argitara emandako olerki batean gizona mixerablea dela zenion, ez baitaki begiz begi batak bestea begiratzen. Zure ustez, zer aurki dezake gizakiak bestearen begiradan?\nBestearen begiradan gizadi osoa eta norbere burua ikusten dira, pertsona bakoitzak mundu osoa eta mundu osoaren sufrimendua eta esperantza inkarnatzen duelako. Levinas filosofo existentzialista juduak gizakiaren begiradan ipintzen du etikaren oinarria. Jende hari guztiari begietara begiratu izan balitzaie, haurrak, agureak, emakumeak, gaixoak, egongo ote zen Ausschwitz?\nZure lanetan behin eta berriz komunitatearen garrantzia azpimarratzen duzu, harremanen garrantzia, mundu sinboliko propio baten garrantzia... Baina nola egin hori zuk esaten duzu modura, mintzaira komunik ere ez badugu...?\nKomunitate batean jaiotzen gara, komunitate baten barruan, nahiz batzuetan haren aurka, egiten dugu geure burua. Entzuten ez baldin badakigu ez dago edo alferrik dago mintzaira komunik. Beti garraisika hitz egiten badugu ere ez, politikan egiten den eran esate baterako. Elkarbizitza esijitu eta elkarbizitza arras zapuztu. Karitatearen izenean funtzionatzen zuen Inkisizioak ere. Zaintzen ez bada, desegin egiten da komunitatea. Askotan isilduz zaintzen da hobekien.\nZapalduta eta periferian. Egungo kritika eta teoria feministek mintzaira komunik eman diezagukete krisiak puskatutakoa berreraikitzeko, herria egiteko, komunitatea?\nFeminismoak zer ekarriko duen ikusteko dago. Nik uste, oraingoz kritikara eta salaketara mugatu da gehienbat, eta belarriak ireki dizkigu behintzat, ez da gutxi. Emakumeek oraindik asko daukatela denoi irakasteko, uste dut. Orain artean berdintasunaren alde borrokatu behar izan dute gehienbat. Justiziaren alde. Laster diferentziaren edertasuna errebindikatu ahal izango dute. Baina ez naiz inor feministei lezioak emateko.\nArantzazuko bideetan, paraje txoko eta harrietan Gandiagak jendearen istorioak ikusten zituen, herri baten aztarnak, sustraiak, historia... eta bera horren guztiaren partaide. Ba al dago komunitate beraren partaide sentiaraz gaitzakeen aztarnarik?\nBai horixe! Ohiturak, kantak, festak, penak, lana, mila gauza. Hizkuntza amankomuna batez ere. Eta askatasun gosea.\nBidea... Gandiaga eta bidea, Arantzazu bide... zein izan da Joxeren ibilbidea. Zeintzuk izan dira bideak, eta non mugarriak.\nGandiagak Naturaren edertasunetik hartu zuen bidea, poesia erlijioso zoragarria eman digu. Nik mitologiaren ederretik gehiago. Nik neure burua erlijio eta mitologia guztietako sinestuna deklaratuko nuke, eta beharbada Gandiagak ere horrelako zerbait egiten du bere modura.\nBegira: Zeelanda Berriko sumendi baten eztandaren kariaz irakurri dugu hango hiru mendi jainkoak omen direla maorientzat. Etortzen da gure mutiko sasi-ilustratua eta esaten du: Jainkoa ez da existitzen. Pentsatzen dut ez digula esan nahi mendiok ez direla existitzen, baizik-eta ez direla jainkoak. Baina maorientzat mendiok existitzen dira eta jainkoak dira. Ados, ez dira ahalguztidunak, orojakileak, etab. Baina seguru al gaude Jainkoaren gure kontzeptua egokiagoa dela maoriena baino? Mendebalean piska bat edo erabat ateistak ia denok gara, erruduna Jainkoaren gure ideia da beharbada. Edonola ere neuri zaila egiten zait jende askoren ateismo aitortzak eta deklarazioak ulertzea. Erroman, Grezian, Egipton, jainkoak beti egon dira eta jainkoen ukatzaileak ere bai. Piramideetatik Akropolis, Kapitolio eta Arantzazuko elizaraino, zibilizazioaren historia jainkoen eta jainkoen ukoen historia da. Baiespenak eta ezespenak biek batabestea egiten dute, batabestearekin dute zentzurik. Zeus edo Apolo gaur inork ez du ezesten, baietsi ere inork egiten ez duelako. Ezespenak baiespen bat ezkutatzen du, baiespenak zalantza bat. Filosofian badaude Jainkoaren beste kontzeptu batzuk, ikus Aristoteles, Descartes, Spinoza, Kant. Erlijioarekin eta bizitza pertsonalarekin ez dute zerikusirik. Tenplu grekoek bai. Belengo Jesusen jaiotzaren mitoak ere bai. Iruditzen zait Jainkoari buruz erlijiosoki artearen eta mitoaren mintzairan bakarrik mintza gaitezkeela. Eta mitoa, hertsi-hertsiki, ez baiesteko eta ez ezesteko dago, harrituta entzuteko baizik, eta gure barruan sartu.\nKarlos Santamariak kristautasuna gaurko mundu (post)modernoarekin uztartu nahi zuen. Gandiagak ere bere sintesia egin zuen Arantzazuko Ama birjina harrizko ikusi zuenean. Zeri heldu diozu zuk?\nEgia esan, zintzilik nago eta ez dakit zeri helduta. Beharbada konfiantza bati gizadiarengan eta maite ditudan andra-gizonengan.\nSantamariari helduta ere, mundua berera ekartzeko, pertsona pertsona izaten jarraitzeko, guztia kolorez eta bizitzaz betetzeko poesia behar dela diozu, haren bidez gure bizitza eta mundua transzenditzen ditugula. Azken egunak Gandiagarekin liburuaren lehen kapitulua poesia hutsa da. Zein da lehen 92 orrialde horien helburua?\nEz dut gogoan. Jakin genuenean Bitorianok ja denbora asko ez zuela mundu honetan, haren idazkiak berrirakurtzen hasi nintzen. Notak hartzen nituen. Arantzazun bisitatu edo telefonoz berarekin hitz egiten nuen bakoitzean ere notak hartzen nituen. Gandiagaren obrak haren aitortzak dira, haien alboan neure aitortzak gehitzen nituen, aparte. Trantze hartan nik berari esan ezin nizkionak, eta berari entzunez niri burura zetozkidanak. Izan ere Gandiagak bide bat ibili du, nik beste bat. Aipatzen duzun liburua nota horien bilduma da ordena pixka bat jarrita. Ez nuen plan jakin bat, tesi baten asmorik ez nuen. Nota denak pilatu eta kito.\nZer eman dio Arantzazuk Joxe Azurmendiri? Eta kendu?\nKendu, ezer ez, nik dakidanik. Eman, dena. Txikiaren eta pobrearen maitasuna, diferentearen errespetua, adaptatzen jakitea, artearen zaletasuna, etab., etab., bizitzan gidatu eta poztu nauten balioak Arantzazuk eman dizkit. Intelektualki ere, ia dena berari zor diot: ikasten irakatsi dit, dudatzen eta bila jarraitzen, pentsamendu diferenteak kontrastatzen, denetarik irakurtzen. Nire garaiko Arantzazu unibertsitate zinez plurala izan da. Batez ere han sartu nintzen Jakineko ekipoan, hori erabakiorra izan da nire bizitzan eta obran.\nEta gaixotasunak, ezer eman dizu?\nNahikoa lan! Ni naturalistegia naiz, oinazeak nik ezin izan ditut espiritualizatu. Bi urte luze, eta medikuek diotenez oraindik hilabete eta hilbeteetan gaixotasunarekin bizitzeko. “Pasako da”, esango zuen gure amak. Pasako da.\nArantzazun ahurguneak dira nagusi, ingurunean, basilika barruan, arkupetan, apostoluetan... Oteizaren hitzetan, espazioa hutsik. Jainkoa isiltasunetan mintzo al da, hutsunetan?\nBai eta ez, hori Oteiza da. Niretzat Arantzazun Jainkoa edo dena delakoa, Euskal Herriaren fedea, Andre Mariaren eta agerpenaren mitoan mintzo da. Hor nahi haina isiltasun ere badago, sartzea besterik ez dago Basilikan. Baina Arantzazu ezin da txoko arkitektoniko modernora eta Oteizaren eskulturetara murriztu. Arantzazun, arkitekturaz aparte, Natura ikaragarri bat dago, zabal-zabal, mendi eta trokaz, bidez, artzantzaz eta giza lanez, historiaz eta istorioz, herri-kantaz bete-betea.\nSan Frantziskoren begietan ordea, mundua bera zen Jainkoaren adierazle. Gandiaga bezala, munduaren entzule bihurtu behar? Gutxienez entzuten ikasi behar (munduari eta besteari, agian)?\nSan Bonabenturaren pentsamendua da mundua eskala bat dela Jainkoagana. Zer Jainkorengana, ordea? Gandiagak Arantzazuko bide eta parajeetan praktikatu egin du pentsamendu frantziskotar hori eta horri forma poetikoa eman. Horrela Gandiagak beste Jainko bat eman digu, Naturarekin bategina, edo beste begi batzuk Jainkoa sumatzeko. Jainkoaren mito berri bat. Arantzazuren mito berri bat. Dena den, razionalismoaren poderioan hainbeste desprestijiatu dugu mitoa, askori mintzaira mitikoa zer den ulertzen hastea komeniko zaio apika, askatasun intelektuala lortzeko ere.\nArantzazuko fraideekin zer nolako harremana izaten segitzen duzu?\nHaienganako nik sentitzen dudana munduko sinpatiarik handiena eta esker ona da. Batez ere esker ona.\nEskerrik asko zuri, Joxe, bihotzez.


Haur programazio berezia, Gabonetan, ETB3n | El Diario Vasco\nTelevisiónHaur programazio berezia, Gabonetan, ETB3n\n'3txulo' saioko pertsonaia nagusiak. / ETB\nEguberritako opor garaian ikuskizun bereziak, zirku emanaldiak eta animazio filmak izango dira ikusgai Euskal Telebistako hirugarren kanalean\nSábado, 22 diciembre 2018, 10:44\nLarunbat honetatik aurrera, Gabonetako programazio berezia eskainiko du ETB3k etxeko txikienei zuzenduta. Ikuskizun bereziak, zirku emanaldiak, animazio filmak, 'Go!azen' telesaila, marrazki bizidunak eta '3txulo' eta '3zpa4' saioen atal berriak izango dira ikusgai, besteak beste, Eguberritako oporraldian zehar.\nGontzal Mendibilen 'Gau majikoa' ikuskizuna abenduaren 16an Biboko Arriaga Antzokian grabatutako ikuskizuna da, eta zuzeneko antzerkia, musika eta kantuak eskainiko ditu oholtza gainean. Eskolatik alde egingo duten protagonistek sekulako abenturak biziko dituzte. Ikuskizuna igandean, abenduaren 23an, 20:00etan emitituko da eta ikus-entzuleek berriz ere ikusteko aukera izango dute abenduaren 25an, 16:00etan ETB1en.\nBestalde, 3txulok Bilboko Euskalduna jauregian eskainiko duen 'Berriro Gabonak' ikuskizun berezia ere izango da ETB3n ikusgai, datorren igandean, abenduaren 30ean, 20:00etan. Xbel, 2ttor, 4ra eta izeba Kattalin gure lagunek sorpresaz betetako ikuskizuna ekarriko dute, eta '3txulo' saioko kantak abestuko dituzte.\nHorrez gain, Navarra Arenan abenduaren 29an grabatuko den 'Ene Kantak Jai Erraldoia' festa handia eskainiko du ETB3k urtarrilaren 5ean, 20:00etan. Ene Kantak, besteak beste, Nafarroako erraldoi eta kilikien zazpi konpartsetako 32 erraldoiez lagunduta arituko da. Emanaldia urtarrilaren 6an errepikatuko da, 14:30ean, ETB3n.\nAmaitzeko, Bilboko Olentzeroren etorrera eskainiko du ETB3k abenduaren 24ean, 14:30ean. Aurreko egunean, abenduaren 23an, ETB1ek eskainiko du emanaldia.\nAnimazio filmak eta zirkua\nEgunero, animazio film ezberdin bat eskainiko du ETB3k, 15:30ean. Horien artean, 'Casperren Gabonak', 'Babe txerritxo ausarta', 'Ga'Hoole: zaintzaileen kondaira', 'Paddington', 'Desperauxen kondaira', 'Igelen erresuma', 'Albert', 'Rocky eta Bullwinkleren abenturak', 'Babe txerritxoa hirian', 'Asterix jainkoen egoitza', 'Shrek', 'Hiru hartzen ipuina', 'Doraemon eta mundu galdua', 'Ahatetxo itsusiaren abendura harrigarriak', 'Elurretako erregina' eta 'Doraemon stand by me' filmak izango dira ikusgai.\nBestalde hainbat zirku emanaldi eskainiko ditu ETB3k, 22:00etan. Legend Circus-en Legend of Mulan ikuskizuna izango da ikusgai abenduaren 24ean eta Cirque du Soleil-en Amaluna ikuskizuna asteartean, abenduaren 25ean.\nLarunbatean, abenduak 29, Cirkafrika ikuskizuna eta igandean, abenduak 30, Cirque du Soleil-en Koooza ikuskizuna ere eskainiko ditu ETB3k.\n'Go!azen' telesail arrakastatsuaren denboraldi honetako atalak ikusteko aukera izango dugu Gabonetan ETB3n, larunbatero, 21:00etan. Gainera, '3txulo' (09:30ean) eta '3zpa4' (20:30ean) saioen atal berriak emango dira. Halaber, marrazki bizidunen eskaintza zabala izango da: besteak beste, 'Zaldi Askea', 'Bagel eta Becky', 'Rocket Monkeys' eta 'Zuhaitz Etxeko Istorioak'.\nJuanjo Olasagarre idazlea, 'Arte[faktua]' saioan Sandra Daviú: «La salud es lo primero»


Argitaratu da Kantauri plazako 3 etxebizitza tasatuen zozketan izena eman dutenen behin-behineko zerrenda — Zumaiako Udala\nArgitaratu da Kantauri plazako 3 etxebizitza tasatuen zozketan izena eman dutenen behin-behineko zerrenda\nGuztira 103 lagunek eman dute izena etxebizitza horiek eskuratu ahal izateko eta orain 10 egun naturaleko epea izango dute erreklamazioak aurkezteko. Behin epe hori amaituta, zerrenda behin betiko onartu eta zozketa epea zehaztuko da.\nJoan den otsailean onartu zituen Zumaiako udalbatzak Kantauri Plazako 4. zenbakian 3 etxebizitza tasatuen zozketa egiteko oinarriak eta hain zuzen horri jarraiki, zumaiarrek maiatzaren 8tik 22ra bitartean izan dute zozketan izena emateko epea.\nDenbora horretan guztira 103 lagunek eman dute izena eta orain, jada epea amaituta, behin-behineko zerrenda argitaratu du Udalak.\nErreklamazioak egiteko epea zabalik egongo da 10 egun naturalez eta behin hori amaituta, zerrenda behin betiko onartu eta zozketa epea iragarriko du Udalak.\nHorri lotuta, aurretik jada komunikatu bezala, bi zozketa egitea aurreikusi da. Lehena, familia ugariei zuzendua izango da, 3 etxebizitzetatik batek azalera handiagoa duelako. Bigarren zozketa, aldiz, guztiei irekia izango da, hau da, familia ugariei eta edozein bizikidetza unitateei, alegia.\nEtxebizitzak Kantauri Plazako 4. zenbakia duen atarian daude kokatuta, lehen solairuan eta A, C eta D letrei dagozkienak dira. Azalerei dagokienean:\n1 A azalera: 84,39 m²\n1 C azalera: 96,45 m²\n1 D azalera: 89,99 m²\nEtxebizitza bakoitza garaje plaza batekin eta trastelekuarekin esleituko da:\n1-A: Garajea 21 (18,38m²), Trastelekua 1(5,62 m²)\n1-C: Garajea 39 (13,50 m²), Trastelekua 9 (12,65 m²)\n1-D: Garajea 48 (16,75 m²), Trastelekua 10 (12,54 m²)\nETXEBIZITZA(1-A)+ GARAJEA(21) + TRASLEKUA(1)= 262.008,41€ (BEZ barne)\nETXEBIZITZA(1-C)+ GARAJEA(39) + TRASLEKUA(9)= 289.557,97€ (BEZ barne)\nETXEBIZITZA(1-D)+ GARAJEA(48) + TRASTELEKUA(10) = 278.030,70€ (BEZ barne)\nIkus zerrenda hemen


Sozialistek aldarrikatutako flexibilitatea ez da ageri halakorik eskatzen zaienean — Eibar.ORG | Eibarko peoria\nHemen zaude: Hasiera / Blogak / Josu Leokanne / Sozialistek aldarrikatutako flexibilitatea ez da ageri halakorik eskatzen zaienean\nSozialistek aldarrikatutako flexibilitatea ez da ageri halakorik eskatzen zaienean\nJosu Mendicute 2010/09/27 23:38\nEibarko zinegotzi ohi batek aspaldi esan zidan ez fidatzeko alderdi sozialistaren hitzaz. Kontatu zidan, Eibarren Udal Gobernua jeltzaleen esku zegoenean, Udal Aurrekontuak adostu zituztela alderdi sozialistarekin, eta botazioaren momentuan aurkako botoa eman zutela PSEkoek.\n"Fíjate, Josu, fíjate. Me da igual si te fijas en el Ayuntamiento, en el Parlamento Vasco, en el Gobierno de Zapatero."\nEta, gutxi gora behera, esan zidan sozialistek kaltzontziloak baino errazago aldatzen zutela euren postura politikoa. Eta etxe pareko kontuekin ikusi dut oso argi gizon hark azaldu nahi izan zidana. Ez dut defendatuko erabateko irmotasuna, ez. Uste dut printzipioei uko egin gabe jakin behar dela egoera berriei erantzuten.\nJoseba Arregi izan nuen irakasle EHUn, eta aitortu behar dut klase gutxitara joan naizela hain gustora. Hark askotan aipatzen zigun harriak ez direla aldatzen, egoerak berriz, baietz. Eta pertsonak eboluzionatu egiten dugula halabeharrez. Eta bai, nik ere sinisten dut pertsonen eta erakundeen eboluzioan, nahiz eta ez Jesus Egigurenen flexibilitate maila propio hartzeko beste:\n"Nosotros somos un partido flexible. Nosotros podemos decir hoy eso, y más adelante decir otra cosa. Y eso es flexibilidad, porque la vida cambia, la política cambia, los momentos cambian. Nosotros hemos hecho propaganda a favor de la OTAN repartiendo octavillas en La Concha, y a los 3 meses propaganda en contra de la OTAN repartiendo octavillas. Porque somos flexibles, y cambian las circunstancias."\nJesus Egiguren (PSE), 2009/XII/03\nEta, bai, gauza batzuk ari dira aldatzen azkenaldian. Ezker Abertzaleak urte askotan eskatu zaiona esan du, edo esatera hurbildu da behintzat. Apostua egin du bide politiko eta demokratikoen alde, borroka armaturik gabeko bide politiko eta demokratikoen alde, eta bide horri oztoporik ez jartzeko prest dirudi ETA. Nik ere badut mesfidantza. Ez Mikel Larreategik beste, baina niri ere kostatzen zait sinistea aterabidea ikusten ari garela. eta zalantzak uxatzeko eskatuko nioke Ezker Abertzaleari pausu ausart eta handiagoak ematea.\nBaina, sinetsi edo ez, sineskeriak sineskeri, egoera, zirkunstantziak, testuingurua... aldatu egin direla eta aldatzen ari direla ezin ukatuko didate. Ez dut nik esango zer egin beharko lukeen PSOEk Espainiako Gobernutik eta Eusko Jaurlaritzatik, egoera berriaren aurrean, baina ez dezatela esan gaurko lainoek atzoko euria dakartenik oraindik.\nEgoera aldatu da, bai. Baina aldaketen aurrean Egigurenek aldarrikatzen zuen flexibilitate hori, Alderdi Sozialistak -urte askoan, egoera anitzetan eta inork eskatu ez dionean- erakutsi duen flexibilitate horren usainik ez dugu hartzen orain. Argi eta garbi esan dute:\nRubalcabak: El Estado no está en tregua\nLopezek ez du aldaketarik ikusten\nDe la Vegak ez du egitekorik ikusten borroka armatuaren behin betiko amaiera iragarri arte\nAlderdi Popularreko lagun bati esan izan diot, errazago etor naitekeela bat sozialista baten hitzekin, baina askoz gehiago fidatzen naizela PPko batek esaten didanarekin. Gustoko ala ez, jakin baitakit PPkoen diskurtsoa ez duela haize bolada batek eramango. Eta arrazoia eman zidan. Badakigu nondik jo dezakeen PPk, EAJk edo Ezker Abertzaleak. Baina PSOE beti dago sorpresak emateko prest.\nETAren komunikatuaren ostean Alderdi Popularrak "ekintza irmoak" eskatu zituen, frogatzeko "Estatua ez dagoela tregoan". Eta, hara, irailaren 14an etorri zitzaizkigun atxiloketa susmagarri batzuk eta mami baino eszenifikazio gehiago zuten errejistroak.\nAgian izango da ez dela PSE benetan gobernatzen ari dena. Izango da flexibilitate ororen gainetik irmotasuna defendatu duenak gidatzen dituela flexibleen Gobernuko betebeharrak. Nahiz eta ez zuten elkarrekin gobernatuko.\nBaina badakizue, zirkunstantziak aldatu ziren orduan. Orain ez, ez dira aldatu.


27 azaroa, 2020 Elkarrizketa 1292\nGarazi Zabaleta Mendizabalek (Beasain, 1987) Arah ganbara musika taldearen ‘Bazen behin’ ikuskizuna konposatu du. Igandean estreinatuko dute,Usurbe antzokian. Konpositoreen lana abestigintzatik ezberdina dela dio, eta ezin dela konparatu ez hierarkizatu.\nIngeniaria eta konpositorea zara ikasketaz. Zer duzu nahiago?\nTelekomunikazio Ingeniaritza ikasi nuen, ikus-entzunezkoan alorrean. Baina, egia esan, nire burua ez dut ingeniaritzat. Hemezortzi urte nituenean musika bigarren planoan nuen, baina jada hasita geunden Suganekin, eta ez nuen oso urrutira joan nahi eta interesgarria iruditu zitzaidan. Horrela sartu nintzen.\nZergatik ez zenuen lehen planoan? Suganekin jada hasita zeundeten.\nEz dakit erantzuten. Hamazazpi urterekin eskaini ziguten lehen diskoa grabatzeko aukera eta indartsu hasi ginen. Une batez buruan izan nuen ikasketak utzi eta musikara bideratzea, baina hasitakoa ere amaitu nahi nuen. Eta atzera begiratuta ez naiz damutzen. Bidean ikasi dudan guztia baliagarria zait orain eta uste dut emandako pausuen segida izan zitekeen onena izan dela. Kontserbatoriora hemezortzi urterekin sartuko banintz ez dakit orain atera diodan probetxua aterako niokeen. Urteetako ofizio hori beharrezkoa da beste etekin bat ateratzeko. Emandako pausoek zentzua badutela sentitzen dut.\nMusika noiz igaro zen bigarren planotik lehendabizikora?\n27-28 urterekin inflexio puntu bat izan nuen. Krisialdi bat edo. Beti izan nuen arantzatxoa kontserbatorioan ez nintzela izan, eta sarrera froga egitea erabaki nuen. Azkeneko lau urte hauek oso emankorrak gogoratzen ditut, eta ahal den heinean mantendu nahiko nuke.\nZaila da lehen planoan eustea?\nOso zaila da. Baina, nire burua ezagututa, plano bakarrarekin aseko nintzateke? Gauza ezberdinak egiteak asko asetzen nau eta urteekin konturatu naiz bilatzen dudala iturri ezberdinetatik edate hori, janzte hori. Pentsa, konposizioa ikasten ari nintzenean, aldi berean, pedagogia ere ikasi nuen eta egun hezkuntza aholkularitza batean egiten dut lan. Beti bilatzen dut plano bat baino gehiago izatea, ahal den neurrian. Egunak dituen orduak ditu.\nKonpositore baten egunerokoa nolakoa da?\nInspiratuta egon edo ez konposatu beharra dago. Inspiratuta nagoenean dena uzten dut eta horri heltzen diot. Eta inspiratuta ez nagoenean kontserbatorioan ikasten dira teknika ezberdinak sortzeko.\nZerk inspiratzen zaitu? Baduzu ohiturarik ideiak erakartzeko?\nModu dinamiko batean mantentzeak inspiratzen nau. Eta pertsonek. Nire inguruko jendeaz elikatuta egon behar dut. Baina ez dut teknika berezirik. Egun bakoitza ere desberdina da eta batean inspiratzen zaituenak bestean ez du balio.\nEdonork balio du sortzeko?\nDenok gara sortzaileak. Denok gara ezberdinak eta bakoitzak bere estilo propioa du. Baina sortzeko gaitasuna landu egin behar da, bultza egin behar zaio, eta ez dakit sistemak sortzeko gaitasuna garatzen duen. Agian utopikoa da, baina horretan sinisten dut.\n«Urteekin konturatu naiz bilatzen dudala iturri ezberdinetatik edate hori, janzte hori»\n«Halako interpreteekin beste dimentsio bat hartzen du, denak direlako oso onak. Pasada bat da»\nMusika eskoletan erakusten da sortzen, konposatzen?\nIrakasleen araberakoa da, baina esango nuke norbaitek sortzen badu horri lekua egiten zaiola. Kontserbatorioan zailagoa da, plangintza zorrotzagoa dagoelako eta amaierako azterketak gainditu beharra dagoelako.\nAgian oker nago, baina esango nuke gaztetxoen talde hasiberri gehienek talde handien bertsioak jotzen dituztela euren abestiak sortu beharrean.\nEz dakit zer esan, askok sortzen dituzte euren abestiak. Baina, ni abestigintzara dedikatzen nintzenean, konposatzailetzat har nezakeen nire burua, baina konposatzaile izatea harago doa. Bereiztea gustatuko litzaidake. Egia da konposizioan jarduteko ez dituzula lau urte kontserbatorioan pasa behar, edozein arlotan bezala, baina beste sakontasun bat ematen dizu.\nSortzea iruditzen zait badagoela denon eskura, baina abesti onak egitea ez da zerbait erraza… Eztabaida luze eta aberatsa eman dezaketen gaiak dira, baina formato honetan jasotzeko zailak.\nKontserbatorioko ikasketek zer eman zizuten konposatzaile izateko?\nKonposizioan gauza asko kontrolatu behar dira: instrumentazioa, orkestrazioa, harmonia, estetika ezberdinak… baliabide asko emateaz gain ikuspegia zabaltzen lagundu zidan. Abestigintzan beste behar batzuk ere kontuan hartu behar dira. Azken finean, alor ezberdinak dira, horregatik ez dago ierarkizatzerik.\nEspainian ez, baina beste herrialde batzuetan abestigintza, Songwriter, gradu bezela ikasteko aukera badago.\n‘Bazein behin’ proiektua estreinatuko duzu igandean Arah taldearekin. Zuk konposatutako proeiktua da.\nSara Zufiaurre Euskadiko Orkestrako kideak lagunak ganbara talde bat egitea proposatu zidan, lehendik bazutelako halako talde bat. Niretzako sekulako aukera da, horrelako musikariekin kontatzea pribilegio bat delako. Amesten hasi ginen: zergatik ez dugu dantzariekin zerbait egiten? Eta musika herrikoia moldatzen badugu?… Denari forma eman eta hala sortu da Bazen behin.\nPianoa jotzen duzu. Zuk joko dituzu zuk idatzitako partiturak?\nPianoa jotzen badakit, baina nire burua ez dut pianistatzat. Egia da igandeko kontzertuan pieza batzuk joko ditudala, kutsu komertzialagoa duten hiru pieza eta Suganen moldaketa bat, sinbolismoagatik. Baina propio konposatutako obrak jotzeko pianista profesionalen maila behar da, eta ni ez naiz gai ikusten. Gainera, ez nuke ongi pasako, tentsio betean egongo nintzateke.\nIdeia bat gauzatuta entzutea eta ikustea berezia izan behar da.\nAbuztuaren 27an egin genuen taldeko lehen entsegua, eta hor sentitu nuena… Entzuten ari nintzen eta kosta egiten zitzaidan nik idatzitakoa zela sinistea. Gainera, halako interpreteekin beste dimentsio bat hartzen du, denak direlako oso onak. Pasada bat da.\nAldaketa handia egon da hasierako burutapenetik oholtzara?\nBuruan dudana aldez aurretik plasmatzen dut teknologia erabilita, ordenagailuekin. Adibidez, dantzariek ezin zuten itxaron entseatzen hasteko eta konposatzen nindoan bitartean grabatzen nindoan. Gutxi gorabehera badakizu nolakoa izango den, baina pertsonak eta teknologia baino hobeak dira. Hobera aldatzen da.\nDantza kontuetan ez naiz aditua eta euren esku utzi dut. Nik sortzerakoan izandako nire zergatiak azaldu nizkien eta beraiek eman diote forma. Eta askoz hobeto, horrela. Elkarren arteko komunikazioa konstantea izan da.\nTalde lana da halako proiektu bat gauzatzea ala konpositorea besteen gainetik dago?\nArah barruan denak sentitzen gara konfiantzarekin, gauzak esateko, aldatzeko, egiteko… askatasunarekin. Oso ongi funtzionatu dugu taldean eta niretzat hori seinale ona da. Bide onetik goazela erakusten du. Denok eroso gaude eta aprobetxatu behar dugu.\nOrduan, ‘Bazen behin’ proiektuak jarraipena izango du?\nProiektu ezberdinak sortzea da helburua. Arah musika ganbara taldea da eta orain Bazen behin proiektuarekin gabiltza, baina espero gehiago etortzea.\n«Ideiak batu eta nire diseinuak sortzen ditut» »


EAEko eskolen diagnosia | Emagin\nEAEKO ESKOLEN BERDINTASUN EGOERAREN DIAGNOSTIKOA\nEmakundek etorkizun hurbil batean gida bat sortu nahi du, eta horren bidez eskolei diagnostikoa eta berdintasun/hezkidetza plana egiteko eta kontuan izan beharreko beste atal batzuk lantzeko gidalerroak eskaini nahi zaizkie. Gida hori ikastetxeentzat ahalik eta baliagarriena izan dadin, beharrezkoa da ezagutzea egun zer-nolako errealitatea dagoen, zein den egiten den lana, zer ez den egiten eta zeintzuk diren aldeko eta kontrako faktoreak.\nBeraz, ikerketa honen helburua EAEko eskoletan, berdintasunaren lanketari dagokionez, gaur egun duten egoera erreala ezagutzea da; hau da, berdintasunaren txertaketa maila zein den jakitea, baita berdintasuna landu duten eskolek nola egin duten, zer baliabide erabili dituzten, norekin egin duten eta zer zailtasun izan dituzten ere.\nIkerketa hau aurrera eramateko elkarlanean ari gara honako eragileak: Aztiker Soziologia Ikergunea (inkestaren diseinu teknikoa egiteko arduraduna, eta atal kuantitatiboan landa lana aurrera eraman eta datuen jasoketa eta oinarrizko ustiaketarako arduraduna), Emagin Elkartea (atal kualitatiboan landa lana aurrera eraman eta datuen jasoketa eta oinarrizko ustiaketarako arduraduna) eta Mireia Delgado Exposito.